Уюшмаган ёшлар масаласи эътиборда | Ўзбекистон "Адолат" социал-демократик партияси\nУюшмаган ёшлар масаласи эътиборда\n14 Февраль, 14:19 • Депутатлик гуруҳи, Навоий вилояти, Янгиликлар • 155 марта кўрилди • Комментариев к записи Уюшмаган ёшлар масаласи эътиборда нет\nНавоий вилоятида партия фаоллари, туман ва шаҳар Кенгашларида тузилган Ишчи гуруҳлари томонидан ҳар бир ҳудуд ва маҳаллалар кесимида турли сабабларга кўра чет элга чиқиб кетган ҳамда ўқимайдиган, тайин бир машғулотга эга бўлмаган ёшлар ва уларнинг ота-оналари билан учрашувлар мунтазам равишда ўтказилиб келинмоқда.\nХусусан, Навоий вилояти туман ва шаҳар Кенгашлари томонидан ўтган давр мобайнида 123 та учрашув ва давра суҳбатлари ўтказилди. Ушбу йиғилишларда 3198 нафар уюшмаган ёшлар қамраб олинди ва 654 та хонадонга ташриф буюрилди. Олиб борилган амалий ишлар натижасида Навоий вилоятида 17 нафар уюшмаган ёшлар иш билан таъминланди, 6 нафар чет элдаги ёшлар Ўзбекистонга қайтарилди, 456 нафар ёшларга ҳуқуқий маслаҳатлар берилди.\nАмалга оширилган ишлар натижасида халқ депутатлари Навоий вилоят Кенгашининг сессиясига партия томонидан уюшмаган ёшларнинг қонуний манфаатларини ҳимоя қилишга қаратилган масалалар киритилди.\nЖумладан, Навоий шаҳар “Зарафшон” МФЙ Зарапетян кўчаси 16-уй, 35-хонадонда яшовчи ака-ука Рафаель Закиров ҳамда Дамир Закировлар 2016 йил Россия Федерацияси Санкт-Питербург шаҳрига ишлаш мақсадида кетган. Ҳозирда фуқаро Р.Закиров хусусий фирмада ишчи бўлиб ишлайди. Оила аъзолари билан ҳар ҳафтада телефон орқали гаплашиб туради.\nОлиб борилган тушунтириш, тарғибот-ташвиқот ишлари натижасида “Зарафшон” МФЙ Зарапетян кўчаси 16-уй, 35-хонадонда яшовчи, 2016 йил Россия Федерацияси Санкт-Питербург шаҳрига иш қидириб кетган . Дамир Закиров ўз уйига қайтарилди.\nТайин бир машғулотга эга бўлмаган уюшмаган ёшлардан “Зарафшон” МФЙ Зарапетян кўчаси 16-уй, 12-хонадонда яшовчи фуқаро Умида Бозорова иш топишда амалий ёрдам сўраган бўлиб, фуқаро У.Бозоровани иш билан таъминлаш мақсадида халқ депутатлари Навоий шаҳар Кенгаши депутати Рустам Хайитов томонидан Навоий шаҳар бандликка кўмаклашиш марказига депутатлик сўрови юборилиб, мутахасислиги бўйича ишга жойлаштирилди.\nЗарафшон шаҳар “Мурунтау” МФЙ 3-кўча, 72-уй, 3/4-хонадонда яшовчи фуқаро Сиддиқов Шерзод 1993-йил туғилган, маълумоти ўрта махсус (електротехник касби). Сиддиқов Шерзоднинг отаси Сиддиқов Обид билан суҳбат чоғида ўғли ишлаш мақсадида чет элга кетганлигини, ҳозирги кунда эса, Москва шаҳрида ресторанда ишлашини соғ-саломат эканлиги ва улар билан ҳафтада 2-3 марта гаплашишини билдирди.\nЗарафшон шаҳар “Мурунтау” МФЙ 3- кўча, 36-уй, 1-хонадонда яшовчи фуқаро Рафторбек Шарипов 1991-йил туғилган маълумоти ўрта махсус. Шарипов Рафторбекнинг онаси билан суҳбат чоғида ўғли ишлаш мақсадида чет элга кетганлигини ва ҳозирги кунда ҳайдовчилик билан шуғулланишини айтди. Улар билан телефон орқали алоқа қилиб туришини билдирди.\nКармана туман “Варқ” МФЙ Сахат Сафар кўчасида яшовчи Тожи Тўхтаев билан суҳбатлашилганда ўғли Фарход Тўхтаев 1996 йилда туғилган ўрта-махсус маълумотга эгалиги, ишга жойлаша олмаганлиги сабабли 2017 йил 27 январда Россия Федерацияси Нижний Новгород шаҳрига ишлаш учун кетган. Айни пайтда Нижний Новгород шаҳридаги хусусий савдо мажмуасида ишчи бўлиб ишлайди. Оила аъзолари билан ҳар ҳафтада телефон орқали суҳбатлашиб туради.\nОлиб борилган тушунтириш, тарғибот-ташвиқот ишлари натижасида “Варқ” МФЙда яшовчи Мўминов Рустам билан суҳбатлашилганда ўғли Мўминов Дўстжон 2016 йил 31 январда Туркия давлатига ишлаш мақсадида кетганлиги аниқланиб ўз уйига қайтарилди. Фуқаро Мўминов Дўстжон ўрта махсус маълумотли эканлиги ҳисобга олиниб, ишга жойлаштириш мақсадида Кармана туман Бандликка кўмаклашиш марказига мурожаат қилинди ва уни иш билан таъминлаш чоралари кўрилиб мутахассислиги бўйича ишга жойлаштирилди.\nОта-оналар билан суҳбат ўтказилганда фарзандлари ўз мутахассисликлари бўйича иш топа олмаганлиги ва ойлик иш ҳақининг камлиги сабабли ишлаш учун чет элга кетганликлари аниқланди.\nУюшмаган ёшлар масаласи эътиборда was last modified: Февраль 14th, 2018 by matbuot\n« Ҳафта давомидаги хайрли ва эзгу ишлардан барча миннатдор Ички туризм маҳаллий бюджет манбаи »


«Ўзметкомбинат» бошқаруви раиси вафот этди – O'zbekiston milliy paralimpiya assotsiatsiyasi\n“Сергей Анатольевич Вьюненко Ўзбекистон Республикасида қора металлургия саноати ривожига катта ҳисса қўшди. У ўзига ва корхона раҳбар ва мутахассисларига жуда талабчан эди. Унинг раҳбарлигида ферроқотишмалар, пўлат симлар ва бошқа турдаги металл маҳсулотлари ишлаб чиқариш қувватлари ишга туширилди, йирик инвестиция лойиҳаси – “Қуюв-прокатлаш мажмуаси қурилиши” ишлари бошланди.\nС. Вьюненко металлургларнинг фаровонлиги ва турмуш даражасини оширишга алоҳида эътибор қаратар эди. Сергей Вьюненко Тошкент вилояти аҳолиси қалбида малакали ва тажрибали раҳбар сифатида абадий қолади”, – дейилади хабарда.\nМосква марказида фожиали ЙТҲ содир этган актёр Ефремов саккиз йилга қамалди


ТАКЛИФЛАР ИНОБАТГА ОЛИНДИ - Ўзбекистон овози газетаси\nХалқ депутатлари маҳаллий Кенгашларидаги ЎзХДП гуруҳи аъзолари партия дастурий мақсадларидан келиб чиққан ҳолда электорат манфаатларига дахлдор ҳаётий таклиф ва ташаббусларни илгари суришяпти. Шу орқали тегишли доимий комиссияларда, сессияларда одамларни ўйлантираётган муҳим масалалар муҳокама этилмоқда.\nЗафаробод тумани «Бўстон» маҳалласида истиқомат қилаётган бир неча оилаларнинг вакиллари ЎзХДП туман кенгаши қошидаги Жамоатчилик қабулхонасига ижтимоий нафақа олишда кўмак сўраб мурожаат қилишди. Масала ўрганилгач, партия гуруҳи Маҳаллий бюджетни шакллантириш ва ижро этиш, иқтисодий ислоҳотларни амалга ошириш ҳамда тадбиркорликни ривожлантириш масалалари доимий комиссиясига таклиф билан чиқди. Ташаббус депутатлар томонидан асослаб берилди.\n— Таклифимиз яқинда доимий комиссия йиғилишида муҳокама этилди ва уни қўллаб-қувватлаш тўғрисида қарор қабул қилинди, — дейди Зафаробод туман кенгаши раиси Холмурод Ережепов. — Бу эса электорат манфаатларини ҳимоялаш бўйича партиямиз позицияси ва дастурий мақсадлари амалга ошишига хизмат қилади.


Муҳаббат Шарафиддинова. Маркиза (эссе) — www.ziyouz.uz\nБош саҳифа Ўзбек насри онлайн антологиясиМуҳаббат Шарафиддинова (1951-2013)Муҳаббат Шарафиддинова. Маркиза (эссе)\nМуҳаббат Шарафиддинова. Маркиза (эссе)\nукам Фарҳод Шарафиддинов хотираларига бағишлайман\nУни Маркиза деб аташди. Ўзи ҳам Рейзеншнаузер зотидаги итлардан эди. Уни уйга олиб келишганда, эндигина олти ойлик бўлганди. Ҳаммаёғи қоп-қора, кичкина кўзлари қуюқ узун жун билан қопланган. Маркиза кундан кунга улғайиб борарди. Катта ва баҳайбат итни кўрган одамда қўрқув пайдо бўларди. Лекин шунга қарамай, у илтифот ва эркалашларини жуда яхши кўрарди. Шуниси қизиқки, у ўзининг вазифаларини доим ҳам бажаравермас, я`ни уйни қўриқламас, бўлар-бўлмасга вовуллайвермасди ҳам. Хуллас, оддий итларга ўхшамасди. Вақт ўтиши билан Маркиза оиламиз а`зосидай бўлиб қолди. Ҳамма уни жуда яхши кўрар, айниқса укам Фарҳоднинг унга меҳри ўзгача эди.\nФарҳод оиласи билан дадамларнинг ҳовлисидан унча узоқ бўлмаган, атиги беш дақиқалик масофада — кўп қаватли уйда истиқомат қиларди. У дадамлардан ҳар куни хабар олар, шу сабаб бўлса керак, Маркиза билан яхши таниш эди. У ит билан сайр қилишни хуш кўрар, ба`зан уйига олиб кетар, ёш бола билан ўйнагандек маза қиларди. Дарвоқе, уйида Маркизанинг фото сурати ҳам бор эди. Бир гал Фарҳод уни уйга олиб кетганида суратга туширган экан. Маркизани Фарҳоднинг оиласидагилар ҳам яхши кўрардилар. Маркиза Фарҳоднинг оиласи меҳр ва илтифотидан баҳра олишни хуш кўрар ва ўз ўрнида у ҳам меҳрини аямас эди. Фарҳод оиласи билан ҳовли эшигини очишданоқ, Маркиза хурсандлигидан уларнинг атрофида сакрар, тўхтамай думини ликиллатар, қувончини яширолмай дам-бадам айланар, югурар, бутун бўй-басти билан орқа оёқларида туриб, сал бўлмаса уларни йиқитиб юборгудай даражада севиниб кетарди. Бундай учрашувлар ҳар куни, то Фарҳод айвонга ёки уйга кириб кетгунча давом этарди. Уларнинг ўртасида мана шундай юксак меҳр-оқибат бор эди.\nЎша кунларда дадамнинг кайфиятлари баланд, ҳаётдан завқланиб, қайта туғилгандай бўлдилар. Авваллари ҳам улар табиатга ўзгача ҳаяжон билан қарар эдилар. Табиат тирик, деган сезги уларни ҳеч қачон тарк этган эмас. Дадам оғир дармонсизликдан сўнг ҳамма нарсага ўзгача меҳр билан қарай бошладилар. Улар ҳовлидаги ҳар бир бутачани кўздан кечирар, ҳар бир дарахт билан гаплашар, ҳар бир гулни силардилар. Айтиш керакки, ҳовлидаги, дала-боғдаги барча дов-дарахтларни қалб қўрлари билан парваришлаш уларга хос ибратли хусусият эди. Уларнинг барчаси отамга суҳбатдош, илиқ ва ёқимли “сўзлар” топиб соғлиғидан хабар олувчи дўстлари эди. Оллоҳ у кишининг ҳаётини қайтариб берганидан сўнг, уларни қуршаб турган бу табиат гўзаллигини касалхонада бошларидан кечган азоб-уқубатлар учун берилган туҳфа, деб билдилар дадам. Табиийки, улар Оллоҳдан мана шу гўзалликни яна бир бор кўришга имконият берилганидан беҳад миннатдор эдилар. Дадам билан бўлган суҳбатлардан бирида журналистларнинг: “Бахт нима?” – деган саволларига жавоб шундай бўлди: “Бахт, бу — теварак-атрофингни ўраб турган гўзал оламни кўра олиш, ўз оёғинг билан юриш, хоҳлаган нарсангни тановул қилиш”. Дадамнинг касалхонадан қайтишлари ҳовлимизга ҳам қандайдир бир янги, жонли овозларни, турли қушларнинг сайрашлари, дарахт ва гулларнинг жонли шитирлашларини олиб келгандек бўлди. 2000-йилнинг баҳорида уйга ҳаёт, бахт қайтгандай бўлди.\nМана шу воқеадан сўнг Маркиза ўзига бир одат чиқариб олди. Дадамнинг аҳволи яхшилигига ишонч ҳосил қилиш учун уларнинг ётоғига кириб чиқадиган бўлди. Бунинг учун ойим гоҳида уни мулойим уришарди. Чунки у отамни ювинтиришга, нонушта қилишга халақит берарди. Ойим қанчалик бу жониворга меҳр билан муносабатда бўлмасинлар, бари-бир уни хонадан чиқариб юборишга мажбур бўлардилар. Нима бўлгандаям ойим дадамга қараётганларида итнинг туриши албатта ноўрин эди. Меҳрибонлик ўз йўлига, лекин касал оёқни парваришлаш жуда муҳим эди. Бундай пайтларда дадам доим Маркизанинг ёнини олардилар. “Бу бекорга кираётгани йўқ, мендан хавотирда, мени йўқлаб, хотиржамлигимни кўриб кетмоқчи”, — дердилар. Аслида ҳам, у дадам билан ойимни қўриқлар эди. Дадамнинг аҳволларини сезгандай бўларди. Соғлиқлари кунданкунга ёмонлашган пайтда эса Маркиза уларнинг эшиги тагидан кетмасди.\nОтам, саломатлигининг қандайлиги ҳақидаги саволларни ёқтирмас, бу суҳбат учун мавзу эмас, деб билардилар. “Саксонга яқинлашиб қолган одамнинг соғлиғи қандай бўлиши мумкин?” — деб, саволга савол билан мурожаат қилардилар. Табиийки, бунинг жавобини билиш учун уларни диққат билан кузатиш керак бўларди. Бунда ҳам Маркизанинг муносабати бехато бўлиб, менга жуда қўл келарди.\nОйим ҳамиша Маркизанинг овқатланишини назорат қилардилар. Ўз вақтида овқат берилишига жон куйдирардилар. Ахир у “мен очман”, деб айта олмайди, у ҳақида қайғуришимиз керак, савоб бўлади”, — дердилар. Ойимнинг бундай хатти-ҳаракатларидан уйдагилар: “озгина оч қолса ҳеч нарса қилмайди, балки шуниси яхшидир, сал жаҳлдор, уйни қўриқлайдиган ва умуман, ўзининг итлик вазифаларини бажарадиган бўларди”, — деб қўйишарди. Лекин масаланинг моҳияти шунда эдики, ойим ҳам, дадам ҳам Маркизага итга эмас, одамга қарагандай муносабатда бўлишарди. Фарҳод эса уни ҳатто “қора қизим” деб эркалар ва ўта ақлли ит эканлигини қайта-қайта та`кидларди: “Итлар ҳар бир касалнинг давосини билади, агар Маркизанинг ҳам тили бўлганда, қайси касалга қайси ўсимликнинг фойдаси тегишини айтиб берарди”, — деб қўярди.\nМаркизанинг зийрак эканлигига яна бир мисол. Бир куни ҳовлига дадамни кўргани таниқли шоир Эркин Воҳидов, олимлар Умарали Норматов, Абдуғафур Расуловлар кириб келишди. Дадамнинг соғлиқлари айтарли даражада эмас, демак, Маркиза доимгидек, уларнинг эшиги тагида, шогирдлар домланинг олдига киришлари керак. Минг кўз ўрганган бўлса ҳам, эшик тагида баҳайбат ит. Шунда Эркин ака: “Маркиза, биз домламизнинг олдиларига кириб, хабар олайлик ”, — деганларида, Маркиза дик этиб туриб, думини ликиллатганича ҳовли этагига кетиб, меҳмонларни ҳайратга солган эди. Шу дамларда бу вафодор жониворнинг хаёлидан нималар кечган экан…\nМаркизадан ўн тўртта бир-бирига ўхшаган чиройли, кўзлари қоп-қора кучукчалар туғилди. “Кучукчалардан уч-тўртта бақувватини олиб қолиб, қолганини чўктириб юбориш керак, онаси ҳаммасини катта қилолмайди”, — деганлар ҳам бўлди. Ҳақиқатан ҳам , улар жуда кичкиналигида она сути етиб турди, лекин бир мунча вақт ўтиб, ўн тўртта кучукчага сут етмай қолиб, муаммога айланди. Шунда эчки сути сотиб олиб, кучукчаларни бутилка орқали овқатлантиришга тўғри келди.\nКўп ўтмай, кучук болалари бемалол юра оладиган, саватидан чиқиб, ҳовли бўйлаб тарқаладиган бўлишди. Куни билан чарчаган Маркиза (болаларининг овқатланишини та`минлар, тили билан уларни ювинтирар, нимжонроқларини кўзи остидан қочирмай, доимо ўзининг олдида олиб юрар эди) ухлаб қолибди. Кучукчалар эса ҳовлида сайр қилишни хуш кўришар ва уларнинг энг катта душмани – ҳовлидаги ҳовуз эди. Ҳеч нарсадан хабари йўқ кучукчалар унга тушиб кетишди. Улар юришнику энди ўрганган, сузишни эса умуман билишмасди. Шу боис чўка бошлашди. Маркиза дарров уларга ёрдамга келиб, ҳовуз атрофида гирдикапалак бўлар, аммо сувга тушмасди. Чунки Маркизага бу ҳовузда фақат одамлар чўмилиши мумкинлиги тушунтирилган. Болаларининг ҳаёти эса хавф остида эканлигига қарамай, сувга сакрашга жур`ат этолмади у. Кеч бўлишига қарамай, унинг бахтига ҳовлида катталар ҳам, болалар ҳам бор эди. Улар биргалашиб кучук болаларини қутқариб, ҳаммасини саватга тиқишди. Бу пайтда аллақачон қоронғу тушиб улгурган эди. Бахтга қарши болалари орасидаги энг бақувватининг вазни оғирлик қилиб, чўкиб кетганини, қоронғу кечада ҳеч ким сезмади. Эрта тонгда эса «Бек»ни (унга шундай ном беришганди) ҳовуз чеккасига қалқиб чиққанини кўришди. Шундай қилиб, уларнинг сони биттага камайди. Кучук болалари анча катта бўлиб қолишди, энди уларни тарқатишдан бошқа илож йўқ эди. Сўраганларга берилди. Шундай қилиб, Маркиза яна бир ўзи қолди. Оила у учун дадам, ойим ва Фарҳод эди.\nФарҳод — меҳрли, исте`додли, зеҳнли, тафаккури кенг инсон эди. Унинг билмаган нарсаси йўқ. У араб тили ва тарихи, ўзбек адабиёти тарихини жуда яхши биларди. Бундан ташқари мазали таом тайёрлашни, укол қилиш ва турли муолажаларни, велосипед ва машина тузатишни ҳавас қилар даражада бажарарди. Қурилиш соҳасида маслаҳатлар бериш билан бирга, мусиқа сан`атидан ҳам хабардор бўлиб, гитарани қойилмақом чаларди. У қайси даврада бўлмасин, ҳаммани ўзига ром қилиб оларди. ота-онамиз узоқ йиллар истиқомат қилган ҳозирги ?уроб ?ўла кўчасидаги уйнинг ертўласида Фарҳод болалар учун текин устахона очиб, қўшни болалардан қай бирининг велосипедлари бузилса, уларни тузатиб берарди. Биринчилардан бўлиб компютер билимини эгаллаган инсон эди.\nФарҳоднинг вафотидан роппа-роса беш ойдан кейин отамдан ҳам айрилдик. Охирги йилларда бир неча жарроҳлик операцияларини бошидан кечирган ва уларни кўтара олган, яна ҳаётга қайтган, руҳан чўкмаган инсон, фарзанд доғини кўтараолмади. Айтишларича, жаннат эшиклари очиладиган кун, бу муборак Рамазон ойининг илк куни экан. Дадамнинг жонлари айнан Рамазон ойининг биринчи куни узилди. Аҳил оиламиз ўзининг икки яқин инсонидан — ота ва ўғилдан, таянч ва умидидан айрилди. Улар билан ҳаёт бутунлай ўзгача эди. Айниқса, болалар улардан кўп нарса олишга ҳаракат қилардилар. Фарзандлар, набиралар бирор бир тантана, байрам, туғилган кун муносабати билан бизга тамошалар уюштиришарди. Уларнинг ҳар бири ма`лум ма`нода исте`додли эди. Бу томошалардан болаларни ақлини пешлайдиган викториналар ҳам ўрин олган бўлиб, дадам бошчилигида унга саволлар тайёрлардик. Саволлар ҳам болалар учун, ҳам катталар учун мўлжалланган бўларди. Афсуски, яқинларимизни вафоти муносабати билан буларнинг ҳаммаси тўхтаб қолди (вақтинча бўлса ажаб эмас). Бу йўқотишлар, албатта Маркизага ҳам та`сир қилмасдан қолмади. Энди бу уйда унинг энг яқин инсони — ойим эди. Маркиза энди ойимга боғланиб қолди. Ойим ҳам ўз навбатида унга жуда яхши муомала қилардилар. Ойим Маркизани ўзларининг яқин инсонлари билан боғлаб туришига, у орқали яқинларини кўришга ишончлари комил эди. Уни овқатлантириш ва ювинишини ўз назоратларига олдилар. Унинг барча қилиқларию-шўхликларидан хабардор эдилар. У ҳалигача ёш боладек чақмоқ чақиши ва момақалдироқ бўлишидан қўрқар, югуриб ойимнинг хоналарига кириб олар, худди кичкина бола сингари титроғини босолмасди. Бирор бир зарурат билан ойим уйда бўлмай қолсалар, албатта Маркизадан кўз-қулоқ бўлиб туришни тайинлардилар. Ба`зан юраклари тўлиб кетган кезлари Маркиза, уларнинг суҳбатдошига айланарди.\nОтамнинг вафотларидан кейин орадан бир йилдан ортиқроқ вақт ўтди. Кунларнинг бирида Маркиза ойим билан ўйнашиб, кейин бир оз қуёшда тобланиб ётди, ойимга эркалик қилиб, ҳамма қилиқларини кўрсатди. Шу кунлари уйда усталар ишлаётган ва улар ниманидир олиб келиб, ниманидир олиб чиқиб кетишар, хуллас, кириб-чиқиб юришарди. Ойим итнинг уйдан чиқиб кетиш эҳтимоли борлигини ва шунинг учун эшикни ҳамиша беркитиб юришни уларга тайинлардилар. Ўша маш`ум кун эшик “ланг” очиқ қолган, Маркиза эса секин-аста кўча томон одимлаб, кейин умуман кўздан ғойиб бўлган. У бошқа қайтиб келмади. Кейинроқ қўшнилар уни Фарҳод яшаган уйнинг ҳовлисида кўришганини ва шу бўйи уни ҳеч ким учратмаганини айтишди. Ойим Маркизанинг қайтишига ишонардилар ва уни ҳар куни кутардилар. ҳар сафар кўча эшиги тақиллаганда, худди Маркиза қайтиб келгандай туюларди. Бир куни ойимни аҳволини кузатиб юрган Алишер укам худди шу зотдан бўлган кичкинагина янги кучук боласини олиб келди. Аммо бу энди бутунлай бошқа ит бўлиб, Маркизанинг ўрнини асло боса олмасди.\nРукнларМуҳаббат Шарафиддинова (1951-2013)\n← Аввалги Аввалги Саломат Ғойибназарова. Бўрилар таъқиби (ҳикоя)\nКейинги → Кейинги: Абдулла Саидов. Оқ бўрининг фожеаси (ҳикоя)


Урганчда “С” сертификати учун ўқув курси бошланди / CHAMPIONAT.asia\n14:41"Пахтакор": Кримец ва Гриффитс якка тартибда шуғулланмоқда 2 14:34Венгер: "Мхитарян менга ёқади, маош муаммо бўлмайди" 3 14:34ФИФА рейтинги. Фаластин Ўзбекистондан тепага чиқиб олди 20 14:30Равшан Ҳайдаров: "Японияга қарши ўзимизнинг энг яхши ўйинни кўрсатамиз" 29 14:08“Тошлоқ” сафида номдор футболчилар 4 14:04"Клубдан кўра кўпроқ". "Барселона" шиорининг тарихи 18 13:55Япония U-23 терма жамоаси бош мураббийи: "Шогирдларимни Ўзбекистон билан ўйинга жиддий тайёрлаяпман" 14 13:38Бельгия футбол федерацияси Техник бўлим бошлиғи "Локомотив" стадионида бўлди 5 13:25Роналдуга яна бир харидор чиқди. Улар 400 млн. евро тўлашга тайёр 27 13:17Месси Роналдиньога таъсирли хат ёзди 29 12:25Роналдиньонинг 10та энг чиройли голи (ВИДЕО) 20 12:03Месси пенальтидан гол уролмаган баҳсда "Эспаньол" ғалаба қозонди (ВИДЕО) 25 12:01Спортчилар ижтимоий тармоқларда 2 11:57Андижонда “Келажагимиз умидлари” футбол фестивали бошланди 1 11:56Германия зўр футболчиларни чиқаришдан зерикди. Энди улар яхши мураббийларни етиштириб бермоқда 15\nУрганчда “С” сертификати учун ўқув курси бошланди\nМамлакатимизда футбол мураббийларининг билим ва тажрибаларини замонавий талаблар даражасига кўтариш, уларни тегишли лицензияларга эга бўлишини таъминлаш максадида ўқув курслари ташкил этилаётир.\nМазкур курсларнинг бевосита вилоятларда уюштирилиши мураббийларга қатор қулайликлар яратмоқда.\nОсиё футбол конфедерациясининг “С” халқаро сертификати учун навбатдаги ўқув-машғулот курси Урганч шаҳрида бошланди. Жорий йилнинг 29 сентябридан 12 октябригача Хоразм спорт мажмуасида давом этадиган ушбу курс жараёнида воҳанинг спорт мактаблари, мактаб-интернатлари, Урганч олимпия захиралари коллежининг футбол гуруҳларида фаолият юритаётган 23 нафар мураббий иштирок этади.\nЎз навбатида ОФК инструктори Зоир Ҳасанов икки ҳафта мобайнида хоразмлик ёш мураббийларга назарий ва амалий машғулотлар бўйича сабоқ беради. Унга вилоят футбол федерацияси мутахассиси Эркин Қадамов координатор сифатида ёрдамлашади.\nЎқув курсини муваффақиятли тугатган мураббийлар Осиё футбол конфедерациясининг “С” халқаро сертификатини қўлга киритишади.


Инсоннинг ҳаёт кечириши, жамиятдаги ўрни, ҳатти-харакатлари албатта атрофдаги кишиларга ҳам боғлиқ. Бир хатони қилиб, сўнгра пушаймон бўлиш кўпчиликни ажаблантиради. “Сўнги пушаймон эса, ўзинга душман” - дейди доно халқимиз. Қилғилиқни қилиб, хатосини тан олмаганлар эса ўз виждони олдида жавоб беришга асло шубҳа йўқ. Лекин, жамият ва қонун олдида жавоб беришга ҳам мажбурдирлар.\nХом сут эмган банда хатога йўл қўяди. Ундан хулоса чиқаришга келганда эса…\nТўрт нафар фарзанднинг отаси, ёши улуғ педагогнинг қилган жиноятини эшитиб ёқа ушлайсиз.\nҲар бир ота-она фарзандининг комил инсон бўлиши учун барча имкониятларни сарфлашга ҳаракат қилади. Фарзандим ўқисин, бирор касб эгаси бўлиб, жамиятга фойдаси тегувчи мутахассис бўлсин дея ният қилади.\nАзизанинг ота-онаси ҳам фарзандининг ҳамшира бўлиб, оқ халат кийиб, инсонлар саломатлиги учун посбон бўлишини ният қилар эди. Аммо, инсон саломатлигини асраш жуда катта фидоийлик ва масъулиятни талаб қилишини ўйлаб ҳам кўришмади. Азизанинг ўқиб, илм олиб, машаққат эвазига ҳамширалик касбини эгаллашига ва интилишига тиббиёт коллежи ўқитувчиси Абдураҳим ака кабиларнинг ноинсофлиги халал беради. "150 АҚШ доллари эвазига дипломлик бўлишинг мумкин" дея унинг ишончига киришга ҳаракат қилди. Бундан Азиза бироз ажабланди. Абдураҳим ака бир неча бор “пулинг бўлса чангалда шўрва” - дея уни фикрини чалғита бошлади. Албатта, инсоннинг йўлдан урадиган унинг нафси. Бекорга халқимиз “Нафсим мани балодур, ёнар ўтга соладур” - дея айтмаган.\nНафсининг қулига айланиб, 150 АҚШ доллари эвазига тиббиёт ҳамшираси дипломини олиб беришни ваъда қилган “устоз”нинг жиноят устида қўлга тушганлиги ачинарли ҳолатда.\nСуднинг қора курсисида ўтирган Абдураҳим акага ўхшаган “педагог” номига доғ тушурувчилар афсуски, оз бўлса ҳам орамизда учраб турибди.\nЖиноят ишлари бўйича Сирдарё вилояти Янгиер шаҳар судида Абдураҳим Қурбоновга (исм, шарифлар ўзгартирилган) нисбатан жиноий иш кўриб чиқилди. Фирибгарлик йўли билан олинган 150 АҚШ доллари унинг хаётини шунчалик ўзгартириб юбордики, ўзининг қилган ишидан пушаймонлигини бир неча бор судга таъкидлади. Тўғри жиноятга жазо муқаррар.\nШу ўринда, бир ҳолатга эътибор берсак, жамиятимиздаги жирканч иллат, пора олиш ва беришни ким содир этмоқда? Ўқимишли, тўрт нафар фарзанднинг отаси, жиноятни тушуниш учун ҳаётнинг тажрибаси етарли бўлган бу шахснинг ҳатти-харакатига атрофдагилар жимгина кузатувчи бўлиб турган бўлса. Наҳотки бирор киши “Тўхта! Ҳаромдан топган пулни фарзандларингнинг луқмасига айлантирасанми?” - демаса.\nТўғри, қарс икки қўлдан чиқади. Азиза ҳам ўз устида ишлаб, ўқиб, билмаганларини ўрганиб, машаққат чекиши эвазига ўқишга киришга ҳаракат қилмоғи лозим эди. Афсуски, осон йўл билан дипломли бўлмоқчи бўлди. Аммо, инсоннинг саломатлигига етказилган зарар ва хавф-хатар ҳақида жиддий ўйлаб кўрмади. Инсоннинг саломатлиги ва ҳаёти хамма нарсадан устунлигини тушуниб етиши учун албатта бирор фожеа содир бўлмасдан, ақлини йиғиб олмоғи зарур эди.\nТўғри ҳамшира дипломини ололмас, аммо бошқа касб эгаси бўлиб, тирикчилик қилса виждони олдида ҳам, жамият олдида ҳам юзи ёруғ бўлар эди.\nХуллас, ҳаётнинг биз билмаган сирли жумбоқлари талайгина. Бир баҳонаи сабаб бўлиб, Абдураҳим аканинг дипломини олган Азизадан муолажа олишини бир тасаввур қилиб кўрингчи?\nСотиб олинган диплом билан ҳамширалик қилган Азиза кабилар қўлида қанча инсонлар хаёти гаров тариқасида туриши барчамизга албатта дарс бўлмоғи лозим. Жиноят қилган жазосини олади, жиноятни содир этишда атрофдагиларнинг бепарволиги ҳам жиноят эканлигини вижонимиз олдида оқлай оламизми. Инсон ўзини англаши учун фикрлаш, мулохаза юритмоғи лозим. Ҳеч ким жиноятчи бўлиб туғилмайди, уни атрофдаги муҳит етиштиради. Агар жиноятни олдини олишда Сиз ва биз, барчамиз ҳаракат қилмасак жамият олдидаги бурчимизни унутиб қўйган бўламиз. Зеро ҳалоллик инсон ҳаёти учун энг зарур омилдир.\nЎтган йилнинг 27 май куни Президентимиз Шавкат Мирзиёев Ўзбекистонда коррупцияга қарши курашиш тизимини янада такомиллаштириш тўғрисидаги фармонни имзолаган эди. Ҳужжат коррупцияга қарши курашиш тизими самарадорлигини ошириш, энг юқори даражадаги қулай ишбилармонлик муҳитини яратиш, мамлакатнинг халқаро майдондаги ижобий обрў-эътиборини оширишга қаратилган бўлиб, унда коррупцияга қарши курашиш соҳасида давлат сиёсатининг устувор йўналишлари ўрта муддатли истиқболда белгиланган бўлиб, 2019 йил 1 августдан бошлаб эксперимент тариқасида, жамоатчилик ва етакчи экспертларни, шу жумладан, хорижий экспертларни жалб этган ҳолда дастлабки босқичда капитал қурилиш ва олий таълим соҳаларида «Коррупциясиз соҳа» лойиҳаси амалга оширилиши бошланди.\nЖорий йил 1 апрелдан бошлаб лойиҳа бошқа соҳаларга ҳам босқичма-босқич жорий этилмоқда.\nАйтиш жоизки, адлия органлари тизимида коррупцияга қарши муросасиз уруш эълон қилинган.\nЖорий йилнинг октябр ойидан тизимда коррупцияга қарши курашишнинг “комплеанс назорат” тизими жорий этилди. Дунёнинг етакчи KPMG компанияси билан ҳамкорликда махсус лойиҳа ишга туширилди. Сингапур, Франция, АҚШ, Германия, Қозоғистон, Белоруссия каби ривожланган давлатлар тажрибаси ўрганилди.\nЮборилган хабарлар белгиланган тартибда кўриб чиқилади ҳамда мурожаат қилувчининг шахси қатъий сир сақланиши кафолатланади.\nЯнгиер шаҳар адлия бўлими бошлиғи


Ҳотамжон Кетмонов сайловчилар билан учрашув пайтида.\nХалқ демократик партиясидан Ўзбекистон президентлигига номзод Ҳотамжон Кетмонов 9 ноябрь куни Хоразм вилоятида сайловчилар билан бўлиб ўтган учрашув чоғида ўз сайловолди дастурида иш ўринларини кўпайтиришни асосий мақсад қилиб қўйгани тўғрисида гапирди.\nМазкур учрашув вилоят Маънавият марказида туманлар билан видеоконференция тарзида ўтказилди.\nКетмоновнинг айтишича, ишчи ўринларини кўпайтириш учун бизнесни ривожлантириш зарур бўлади. Шунинг учун қўшимча ишчи ўринлари яратаётган бизнес тузилмаларга имтиёзли кредитлар беришни таклиф қилмоқда.\nКетмоновга кўра, ишсизликни бартараф этиш учун бизнес ва маориф тузилмаларинингн ўзаро ҳамкорлигини мустаҳкамлаш керак. Бунинг ортидан битирувчиларнинг тўғридан-тўғри иш билан таъминланиши кафолатланади.


Жинлар ҳақида тўлиқ маълумот берсангиз\n00:00 / 27.03.2011 | eski savollar | 3977\nАссалому алайкум. Менинг исмим Гулмира. Мен жинлар ҳақида тўлиқ маълумот олмоқчиман. Чунки бир инсон менга одаминг бор деди, бири уни номи жин деди. Ҳа, бўлишиям мумкин, балки йўқ. Мен намоз ўқимай юрган инсон эдим, ўқиш ниятим бор эди, лекин ҳар ҳил баҳона билан ўқимасдим, бир кун кимдир келиб менга намозни қандай қилиб ўқишни яхшилаб ўргатишини кутардим, менинг энг катта баҳонам шу эди. Жин тўғрисида айтишганидан кейин мен ҳар ҳил маълумотлар эга бўла бошладим ва шу орада бир инсон билан танишдим. У менга намоз ўқишни чин дилдан менга ёрдам бериб, ўргатди, мен ундан сўраганим ҳам йўқ эди. Ўзи келинг сизга ўргатаман деди ва мен жудаям ҳурсанд бўлдим. Ҳа, намоз ўқимай юрган пайтларимда ғалати тушми лекин тушга ўхшамайди, бу гўё ҳаётда бўлаётганидек ва ҳеч уйғона олмасдим, калима келтирганимдан кейин шу заҳотиёқ уйғонардим, бунақа кўп бўлиб турарди. Умр йўлдошимга йиғлаб айтардим, улар намоз ўқинг, бошингизга рўмол ўраб юринг ва ҳаммаси ўтиб кетади дердилар. Аллоҳга шукр, ҳозирги кунгача ҳаммаси яхши, ўтиб кетди. Лекин барибир шу тўғрисида билмоқчиман. Олдиндан каттакон раҳмат!\nБисмиллаҳир роҳманир роҳийм.Мўмин-мусулмон инсоннинг Қуръонда келган ҳар бир хабарга иймон келтириши фарз. Худо кўрсатмасин, Қуръондаги бирор хабарга шубҳа билан қараш, ишонмаслик кофирлик бўлади. Шундан келиб чиқилса, жин ҳақида Қуръонда оят келиши уларнинг борлигига иймон келтиришни барча мусулмонларга фарз қилади. Шундай экан, бир оз тўлароқ тушуниш учун бу борадаги баъзи маълумотларни ўрганиб қўймоғимиз зарур.Маълумки, дунё сиру асрорларга тўла. Биз ҳали моҳиятини, сифатини, таъсирини билмайдиган ҳодисалар атрофимизда тўлиб-тошиб ётибди. Бирор нарса кўзимизга кўринмаса, уни йўқ дейишга ҳаққимиз йўқ. Ҳар куни янги нарсалар, махлуқотлар кашф этиляпти. Кеча билмаган нарсаларимиз бугун кашф этилса, биз уни йўқ эди дея олмаймиз. Балки, кеча бу бор нарсани биз билмас эканмиз, деймиз. Ҳозирги кунда ўтган аждод билмаган, хаёлига ҳам келтирмаган қанчадан-қанча нарсаларни биляпмиз. Албатта, биз билган нарсалар кейинги авлодлар учун ўйинчоққа ўхшаб қолади. Бу нарсалар Аллоҳ таоло инсонга берган қобилиятлар ёрдамида кашф қилинмоқда, буларнинг ҳаммаси инсон идроки чегарасидаги нарсалардир. Келажакда яна кўп нарсалар кашф этилиши турган гап. Демак, бирор нарсани бор ёки йўқ деб жазм ила ҳукм чиқариб юборишга ҳеч кимнинг ҳаққи йўқ. Биз, бандалар идрокимизни ишга солмай, Аллоҳ таоло Ўзи баъзи сирни кашф этиб берса шукр қилиб қабул этмоғимиз лозим. Масалан, жинга ишониш масаласида ҳам Аллоҳ таоло Ўз каломида сиз билан бизга маълумот берган экан, уни ихлос билан қабул этиб, ишониб, иймон келтирмоғимиз лозим.Аллоҳ таолонинг бизга билдиришича, жин деб аталган махлуқот бор, у оловдан яратилган. Иблис ҳам жинлардан ҳисобланади. Жинлар одамларни кўради, одамлар уларни кўрмайди. Жинларнинг ҳам инсонларга ўхшаш жамоатлари, қабилалари, гуруҳлари бор. Улар ҳам ер куррасида яшаш қобилиятига эга. Бошқа сайёраларда яшаш имконлари ҳам мавжуд. Залолатга кетган инсонларни йўлдан оздириб, фикрларига таъсир ўтказишлари мумкин. Инсоннинг овозини эшитиб, тилини тушунишади. Уларнинг ичида мусулмонлари ҳам, кофирлари ҳам бор. (Ўғлига Қуръон ёдлатмоқчи бўлган жин таниш қорилардан бирига ёрдам сўраб мурожаат қилгани бизга ҳам маълум).Жинларнинг Қуръон тинглаганликлари ҳақидаги ривоятларни синчиклаб ўрганиб чиққандан сўнг маълум бўладики, айнан шу сафар Муҳаммад алайҳиссаломнинг ўзлари жинлар у зотнинг тиловатларига қулоқ осганидан ва ундан кейинги гаплардан бехабар бўлганлар. Фақат Аллоҳ таоло оят тушириб хабар берганидан сўнг билганлар. Аммо ушбу воқеадан сўнг жинлар яна келиб тинглашганида Пайғамбар алайҳиссалом бу галгисини билиб турганлар.Пайғамбар алайҳиссалом бомдод намозини ўқиётганларида бир гуруҳ жинлар у зотнинг қироатларини тинглаб иймонга келганлари ва бошқа ҳодисалар Жин сураси ва бошқа суралар тафсирида батафсил келтирилади.Жин ҳақида қисқача бўлса ҳам маълумот олишимиз бу сураи кариманинг маъноларини янада чуқурроқ тушунишимизга ёрдам беради, деган умидда қуйидагиларни эътиборингизга ҳавола қилишга ижозат бергайсиз.Қуръони Карим нозил бўлаётган пайтда араб қабилалари жинларга махфий, норавшан худолар деб эътиқод қилишар эди. Улар жинларнинг насаби Аллоҳ таолога етиб боради, унинг жинлардан шериклари бор, деган бузуқ эътиқодга ҳам бўйсунишарди. Шунингдек, араблар жинлар ғойибдан хабардор, фолбин ва мунажжимларга осмон сирларини айтиб туришади, деган ўйда эдилар. Жин сураси ушбу эътиқодларнинг бекорчи эканини таъкидлайди. Бунга қўшимча маънода Пайғамбаримиз Муҳаммад соллаллоҳу алайҳи васаллам ўз ҳадиси шарифларида: «Ким фолбину мунажжимга борса ва уларга ишонса, Муҳаммадга тушган нарсага кофир бўлибди», деганлар.Арабларда жинларнинг ҳукми ер юзида ўтади, деган хом хаёл бўлиб, агар улардан бирортаси маълум бир ерга бориб ётиб қолмоқчи бўлса, «Ушбу жойнинг хўжайин жинидан паноҳ сўрайман», деган маънодаги дуони қиларди.Бизнинг юртларда ҳам, ҳатто ҳозирги вақтгача кишиларда юқоридагиларга ўхшаш турли-туман бузуқ, бидъат-хурофотдан иборат тушунчалар мавжуд ва улар бу ёлғон эътиқодга бўйсунадилар. Айниқса кейинги пайтда кишилар руҳий бўшлиқ ҳаддан ташқари зиёда бўлганидан бу маънодаги гап-сўзлар кўпайиб кетди. Агар уларга қулоқ осадиган бўлсак, худди бутун дунёни жинлар бошқариб турганга ўхшайди (астағфируллоҳ).Шу билан бирга қадимда ҳам, ҳозирда ҳам жинларни умуман инкор этадиганлар бор. Улар жин ҳақидаги ҳар бир сўзни афсона, бекорчи гап дейишади. Жинлар ҳақидаги ҳодисаларнинг гувоҳи бўлган кишиларни жиннига, мияси айниганга чиқаришади.Ислом эса жин ҳақида худди бошқа масалалардаги каби ҳақиқатни баён қилади. Ислом жин борлигини, унинг ҳақидаги тўғри тасаввурни баён этиб, нотўғри тушунчаларни рад қилди. Шу билан бирга жинлардан кутиладиган мавҳум қўрқинч ва хавфу хатарни ҳам рад этади.Жинлар ҳақиқатда бор мавжудотлар бўлиб, асли ўтдан яратилган. «Жин» сўзининг луғавий маъноси эса «тўсилган» дегани, яъни, одамлар кўзидан тўсилган нарса. Шу сабабли ҳам у инсонларга кўринмайди. Улар ўзлари кўринмай туриб, бизларни ва бошқа нарсаларни кўришлари мумкин. Шу билан бирга турли шаклларга киришлари ҳам мумкин. Уларнинг ичида ҳам худди одамларга ўхшаб иймонсиз-иймонли, яхши-ёмон, адашган ва ҳидоятда юрганлари, фирибгар ва соддалари бор. Жинлардан ҳам Қуръонга, Пайғамбар алайҳиссаломга иймон келтириб яхши йўлда юрганлари жаннатга, иймонсиз бўлиб ёмон йўлда юрганлари дўзахга тушади. Улар одамларга ҳеч қачон ёрдам бера олмайдилар ва ғойиб сирларини билмайдилар, чунки Қуръони Карим нозил бўлгандан сўнг улар бу хислатлардан маҳрум бўлишган. Жинларнинг Аллоҳ таоло билан насаб йўлидаги боғлиқлигига келсак, бу ҳақдаги ҳар қандай фикр туҳматдир.«Сабаъ» сурасида бир гуруҳ жинлар Сулаймон алайҳиссаломга хизматкор бўлганлари, у зот ҳассага суяниб туриб вафот этганларидан сўнг ҳам тирик, кузатиб турибди, деб ўйлаб, машаққатли ишда давом этганлари ҳақида оятлар бор. Жин сурасининг тафсири давомида бу масалалар янада равшан бўлади, иншааллоҳ.Исломдан аввалги вақтда жинлар осмонга чиқиб малоикаларнинг ўзаро суҳбатларини, жумладан яқин кунларда содир бўладиган баъзи ишлар ҳақидаги маълумотларни яширинча эшитиб, ердаги фолбину мунажжимларга бирга ўнни қўшиб етказишар экан. Орадан анча вақт ўтиб, осмон хабарига қулоқ осгани чиқишса, уларни юлдузлардан узилиб чиққан учқунлар уриб ҳайдайдиган бўлиб қолибди. Улар ерга, қавмлари ҳузурига қайтиб, «Нима бўлди экан, бизни учқунлар қувадиган бўлиб қолди-ку? дейишади. Шунда баъзилари дунёда улкан, оламшумул ўзгариш бўлган бўлса керак, дейишади. Машриқу мағрибни кезиб, биздан осмон хабарини тўсган нарсани қидириш зарур, деган қарорга келиб, сафарга отланишади. Ривоятларда нақл қилинишича, Насийбин номи билан аталувчи жойда яшовчи жинлардан етти нафари Пайғамбаримиз соллаллоҳу алайҳи васаллам Бомдод намозида қироат қилаётганларини эшитиб тўхташган, биздан осмон хабарини тўсган нарса шу, деб ўз қавмларига қайтиб, бўлган ҳодисани айтишади. Шунда Аллоҳ таоло Ўз Пайғамбарига Жин сурасини нозил қилди.Жин ҳақидаги ҳадисларни жамлаб ўрганиб чиқилганда уларнинг вакиллари Пайғамбар алайҳиссаломнинг ҳузурларига олти марта келганлари маълум бўлади.Абдуллоҳ ибн Масъуд розияллоҳу анҳудан ривоят қилинган бир ҳадисда қуйидагича ҳикоя қилинади: «Кечалардан бирида Пайғамбаримизни йўқотиб қўйдик. У кишини водийлардан, паст-баландликлардан ахтариб топа олмадик. Турли ёмон хаёлларга бориб, кечаси билан хавотир олиб чиқдик. Тонг отганда бирдан Пайғамбар алайҳиссалом ўзлари пайдо бўлиб қолдилар. Ҳиро тоғи тарафдан келар эдилар. «Эй Аллоҳнинг Расули, сизни йўқотиб қўйиб излаб топа олмадик, кечаси билан безовта бўлиб чиқдик», дедик. Шунда у зот: «Жинларнинг даъватчиси келган эди. Бирга бориб уларга Қуръон ўқиб бердим», дедилар. Сўнгра бизни етаклаб бориб уларнинг изларини ва гулханларининг кулини кўрсатдилар. Жинлар у зотдан озуқа сўрашганида Пайғамбаримиз соллаллоҳу алайҳи васаллам: «Аллоҳнинг исми айтиб сўйилган ҳайвоннинг суяги қўлингизга тушса, сизга гўштдан ҳам яхши таомдир. Ҳайвонларнинг тезаги эса уловларингизга озуқадир», дедилар. Сўнгра бизга: «Шу икки нарса билан истинжо қилманг (ҳожатдан сўнг тозаланманг), чунки улар биродарларингизнинг таомидир», дедилар».Абдуллоҳ ибн Масъуддан қилинган бошқа бир ривоятда иккинчи қисса ҳикоя қилинади. Бир куни хуфтон намозини ўқиб бўлгандан сўнг Пайғамбаримиз соллаллоҳу алайҳи васаллам қўлимдан ушлаб юриб кетдилар. Бир жойга етганимиздан сўнг мени ўтқазиб, атрофимга чизиқ чиздилар-да: «Чизиқдан чиқмай тур», дедилар. Шу ҳолда ўтирган эдим, олдимдан сон-саноқсиз жинлар ўтди. Пайғамбар соллаллоҳу алайҳи васаллам тонггача қайтиб келмадилар. Қулоғимга турли овозлар эшитилди, сўнг Пайғамбар соллаллоҳу алайҳи васаллам келдилар. У кишидан:«Эй Аллоҳнинг Расули, қаёқда эдингиз?» деб сўрадим. «Жинлар вакил юборган экан», дедилар.«Мен эшитган овозлар қандай овозлар?» дедим. «Менга жинлар салом берганидаги ва хайрлашганидаги овозлар», дедилар».Ҳа, биз яшаётган олам асрорга тўла, биз билмаган махлуқот, турли кучлар, ажойибот тўлиб ётибди. Уларнинг ичида яшаб юрамиз, лекин озгинасидангина хабардормиз. Ҳар куни янгидан-янги кашфиётлар бўлиб турибди. Баъзи нарсаларнинг ўзини, бошқаларининг кучини, учинчиларининг эса таъсирини англаймиз, холос. Жинлар ҳам ўша биз учун сир бўлиб турган нарсаларнинг биридир. Улар ҳақида Қуръонда ва ҳадисда келган хабарларни тасдиқлаш ва ундан ташқарига чиқиб турли бидъату хурофотларга берилмаслик бизнинг бурчимиздир. Валлоҳу аълам.\nЭрталабки нонуштадан сўнг қилинадиган дуо\nБолани қулоғига азон айтиш\nФалсафа фанидан жавоб бериш\nУларнинг одамлари ким?\nШайҳ ҳазратларига саволим бор.\nИмомликка хақли одам\nҚандай йўл тутилади?


Бугун белни маҳкам боғлаб, енгни шимариб, мамлакатимизни янада обод ва фаровон этишга муносиб ҳисса қўшишга чоғланган юртдошларимизнинг матонати, ғайрат-шижоатини кўриб, кўнглимиздан беихтиёр ана шундай фикрлар ўтади.\nЗеро, эл-юрт манфаатини ўз манфаатидан устувор қўядиган, толеини Ватан, халқ тақдири билан боғлайдиган кишиларни юртпарвар, элпарвар, деймиз. Уларни эъзозу ҳурматга, рағбату мукофотга лойиқ кўрамиз. Эътиборлиси, бугунги кунда мамлакатимизда фидокорона меҳнатлари билан юрт равнақига муносиб ҳисса қўшиб келаётган бундай инсонлар сафи кенг. Уларнинг саъй-ҳаракати ва жонбозлиги натижасида Ўзбекистонимизнинг мустақиллиги мустаҳкамланиб, нуфузи, обрў-эътибори тобора юксалиб бораяпти.\nМустақиллик йилларида Юртбошимиз ташаббуси билан миллий ўзлигимиз, тарихий анъаналаримиз, қадриятларимизни мужассам этган қатор давлат мукофотлари — орден ва медаллар, фахрий унвонларнинг таъсис қилиниши бу борадаги эзгу мақсад-вазифалар рўёбини таъминлашда алоҳида ўрин тутмоқда. Бу фидойи, заҳматкаш юртдошларимизнинг хизматини муносиб тақдирлаш, уларни моддий ва маънавий қўллаб-қувватлаш истиқлолимизнинг дастлабки йиллариданоқ давлат сиёсати даражасига кўтарилганининг ёрқин тасдиғидир.\n1998 йилнинг 28 августида таъсис этилган “Эл-юрт ҳурмати” ордени ва “Ўзбекистон ифтихори” фахрий унвони ана шундай юксак мукофотлар сирасига киради. Жумладан, мамлакатимиз мустақиллигини, иқтисодий қудратини мустаҳкамлашга, миллий маънавиятни, маданиятни юксалтиришга катта ҳисса қўшган, ўз меҳнати, илмий соҳадаги, жамоат ишидаги фаоллиги, меҳнатсеварлиги ва ватанпарварлиги билан жамоатчиликнинг иззат-ҳурматига сазовор бўлган инсонлар “Эл-юрт ҳурмати” ордени билан тақдирланишмоқда.\nМазкур орден марказида рангли йўл билан ҳошияланган Регистон меъморий мажмуи, мафтункор водий ва фусункор тоғлар узра мовий осмон, порлаётган қуёш ўз аксини топган. Бу бой тарихимиз, бугунги осойишта ва фаровон ҳаётимиз ҳамда порлоқ истиқболимиз рамзидир. “Эл-юрт ҳурмати” ордени билан мамлакатимиз фуқаролари ва Ўзбекистон Республикаси фуқароси бўлмаган шахслар ҳам мукофотланишлари мумкин. Президентимиз Фармонига биноан, ҳозирги пайтгача ушбу юксак мукофотга сазовор бўлган юртдошларимиз турли соҳаларда янада самарали меҳнат қилиб, давлатимизнинг эътибори ва рағбатига муносиб эканликларини исботлаб келишмоқда.\nБугун мамлакатимизда ўз маҳорати, истеъдод ва иқтидори билан дунёни лол қолдираётган ҳамда Ўзбекистон байроғини баланд кўтараётган умидли ёшларимиз сафи кенг. Уларнинг ғайрат-шижоати, орзу-интилишларини кўриб, бундай йигит-қизларни олға бошлаётган қудратли куч Ватан туйғуси эканлигига амин бўламиз.\n“Ўзбекистон ифтихори” фахрий унвони ана шундай иқтидорли ёшларимизни янги марралар сари руҳлантиришга хизмат қилмоқда. Мазкур унвон жаҳон чемпионатларида, Олимпия ўйинларида ва бошқа халқаро спорт беллашувларида ғолиб бўлган, ўз ютуқлари билан Ватанимиз нуфузини, шон-шуҳратини улуғлашга муносиб ҳисса қўшган Ўзбекистон фуқароларига берилади.\nМазкур рукндаги бошқа мақолалар: « Маҳалла Ўзбекистонда фуқаролик жамиятининг муҳим институти ҳисобланади\tОбод мамлакатнинг бахтиёр фарзандлари »


“ADM Jizzakh” МЧЖда 10 хилдаги енгил автомобиль йиғилмоқда » Жиззах вилояти ҳокимлиги расмий ахборот сайти Социальные кнопки для сайта\nЖиззах вилояти ҳокимлиги » Янгиликлар » “ADM Jizzakh” МЧЖда 10 хилдаги енгил автомобиль йиғилмоқда\n“ADM Jizzakh” МЧЖда 10 хилдаги енгил автомобиль йиғилмоқда\n23 октябрь 2021 йил\n“Жиззах” эркин иқтисодий зонасида жойлашган “ADM Jizzakh” масъулияти чекланган жамиятида автомобилларни йирик узелли йиғиш фаолияти йўлга қўйилган.\nЛойиҳанинг мазкур илк босқичи қиймати 12 миллион доллардан зиёдни ташкил этди. Йиллик ишлаб чиқариш қуввати 25 минг дона. Завод мультибрендли бўлиб, бу ерда “KIА”, “Renault” вa “Lada” русумидаги 10 хил енгил автомобиль йиғилмоқда. Бу машиналар юқори сифати, замонавий дизайни ва шинамлиги, тежамкорлиги, сервис хизматлари арзонлиги, бошқарув қулайлиги билан харидорларга маъқул келмоқда. Автомобилларга беш йиллик кафолат берилаётир. Корхонада 250 нафар мутахассис фаолият олиб бормоқда.\nЛойиҳанинг 2023 йилнинг биринчи чорагида ишга туширилиши режалаштирилаётган иккинчи босқичида кичик узелли ишлаб чиқариш ўзлаштирилади. Яъни, 314 турдаги бутловчи қисмларни ясаш, пайвандлаш, бўяш ва йиғиш йўлга қўйилади. Натижада, завод қуввати йилига 100 минг донага чиқади. Шунингдек, 3 мингта янги иш ўрни яратилади.\nАъло АБДУЛЛАЕВ (сурат)\nЖиззахда замонавий автомобиллар йиғилмоқда


"Ardaqlaw-2016": Ютуқ ва камчиликлар ҳақида- Kruz.uz\n"Ardaqlaw-2016": Ютуқ ва камчиликлар ҳақида\n21:15, 27.12.2016 2021 1 Маданият\n27 декабр куни Бердақ номидаги Қорақалпоқ давлат мусиқали театрида "Ardaqlaw-2016" мукофотининг тақдирлаш маросими бўлиб ўтди.\nМаросимга киришни хоҳлаганлар 10 минг сўмдан чипта сотиб олиб, ўз ниятларига эришишди. Бизда ҳали томошабинлар маданияти яхши шаклланмаганига бу тадбирда ҳам гувоҳ бўлдик. Чиптада кўрсатилган ўрнига ўтирмасдан, ўзи учун қулай бўлган ўриндиққа бориб ўтирганлар талайгина бўлди. Натижада бу чиптада кўрсатилган ўрнида бошқа биров ўтирганини кўрган томошабинлар бунга норозилик билдира бошлашди. Масалан "Alyonmedia" студияси йигитлари бундай муаммога дучор бўлишди. Кейинги сафар театр ходимлари бу масалага янада жиддий эътибор қаратишса керак деб ўйлайман.\nТадбирни "Нукус ФМ" радиоси бошловчилари Фарид Ўринбоев ва Айшолпан Ўразимбетовалар очиб беришди. Фарид Ўринбоевни бундай йирик тадбирларда олдин деярли кўрмасдик. Шу боис ҳам унда бироз ҳаяжон сезилди. Унга тушган микрофоннинг яхши ишламай қолгани ҳам, балки бунга сабаб бўлгандир.\nСаҳна фонига "Ardaqlaw" мукофотининг янги статуэткаси шаклидаги кўриниш жой олганини алоҳида таъкидлаб ўтиш жоиз. Бироқ "Ardaqlaw-2016" ёзуви ёзилмаган эди. Ўтган йилги маросимларда бундай ёзувлар бўларди.\nМаросимда номинациялар эълон қилинган пайтда ҳам кичик хатолар кузатилди. Масалан бошловчи Айшолпан Ўразимбетова саҳнага Арепбай Алланиязов чиқишини ва у "Қизғонаверма" қўшиғини куйлашини айтган эди. Бироқ хонанда "Хийвали гўззал" ашуласини ижро этди.\nАнчадан буён катта саҳналарда кўринмаётган Дастан ва Темур дуэти "Кўзим қизади" таронаси билан саҳнага чиқишди.\nСаҳнага "Қолпоқ" телекўрсатувидаги кампир образида бир аёл чиқиши кўпчилик учун кутилмаган ҳол бўлди. Умуман олганда яккахон аёл қизиқчиларни бундай саҳналарда деярли кўрмасдик. Бу эса янгилик бўлди. Қизиқчи Райҳон, Манзура, Севинч, Айгул Надирова, Гулнигар Сапаева каби хонандалар ва "Қарақалпақстан" телеканалидаги журналистни пародия қилишга ҳаракат қилди.\nЯна бир саҳна кўриниши эса товуқларнинг ўзига хос суҳбатлари ҳақида бўлди. Товуқлар тилида гаплашган учта актёр томошабинлар қарсакларига сазовор бўлди.\nМаросим 8 та бўлимга бўлинди. Ҳар бир бўлимда ўзига хос йўналишлар бўйича бир нечта ғолиблар эълон қилинди. Айшолпан Ўразимбетова ва Фарид Ўринбоев жуфтлиги ҳамда Шахзада Базарбаева ва Бахадир Разимбетов жуфтлиги галма-галдан бошловчилик қилиб боришди.\n"Ardaqlaw" мукофоти ғолиблари билан эса бироздан кейин сайтимиз орқали таништириб ўтамиз.\nФурқат Юсупов "Ardaqlaw-2016" маросимидан махсус\nБарча ғолиблар билан танишинг:\n"Ardaqlaw-2016": "Маданият соҳасидаги фидоийлиги учун" номинацияси ғолиблари билан танишинг\n"Ardaqlaw-2016": "Энг яхши актёр" - Базарбай Назаримбетов\n"Ardaqlaw-2016": Театр ходимлари йўналишлари ғолиблари билан танишинг\n"Ardaqlaw-2016": "Қадрлаш, Эслаш, Хурмат" йўналишида тақдирланганлар билан танишинг\n"Ardaqlaw-2016": Маданият йўналишида тақдирланганлар билан танишинг\n"Ardaqlaw-2016": Телевидение, радио, музей ва кутубхоначи йўналишлари бўйича тақдирланганлар билан танишинг\n"Ardaqlaw-2016": Спорт йўналиши бўйича тақдирланганлар билан танишинг\n"Ardaqlaw-2016": "Йилнинг энг яхши спортчиси" - Рустам Жангабаев\n"Ardaqlaw-2016": Клипмейкер, балетмейстер ва рақс бўйича тақдирланганлар билан танишинг\n"Ardaqlaw-2016": Энг яхши операчи ва эстрада хонандаси билан танишинг\n"Ardaqlaw-2016": "Йилнинг энг яхши қўшиғи" - Алишер Алламбергенов ("Басқаша")\n"Ardaqlaw-2016": "Йилнинг энг фаол хонандаси" - Арепбай Алланиязов\n21:33, 01.06.2020 122\n16:50, 22.04.2020 2320\nногирон кўрик-танлов иш ўрини декан ОТМнинг филиали Муҳаммадали Абдуқундузов Самандар Ҳамроқулов Motokross чет тилларини ўқитиш жонли эфир\n11:12, 27.05.2020 1596\n12:05, 28.05.2020 304\nКеча, 14:12 171


Qalampir.uz - Оммавий маданият: “Pokemon GO” Ҳиндистонгача етиб борди\nОммавий маданият: “Pokemon GO” Ҳиндистонгача етиб борди\n10:25, 15.12.2016 Олам\n“Pokemon GO” ўйини 2016 йилнинг 6 июль куни дунёнинг маълум ҳудудларидагина йўлга қўйилганди.\n“Pokemon GO” ўйини билан боғлиқ қатор муаммолар, норозиликларга қарамасдан, ўйин Ҳиндистонгача етиб борди. Бу ҳақда “Ferra.ru” хабар қилмоқда.\nЎйин Niantic ҳамда Reliance Jio маҳаллий гиганти билан ҳамкорликда ишга туширилди. Ушбу мобил-ўйин дунёдаги энг машҳур, кўп сонли кишиларнинг овунчоғига айланган.\nМаълумотларга кўра, яқин кунлар ичида ўйин эксклюзив канал саналмиш JioChat иловасида ҳам пайдо бўлади.\nЭслатиб ўтамиз,” Pokemon GO” ўйини шу йилнинг 6 июль куни дунёнинг маълум ҳудудларидагина йўлга қўйилганди. Шундан сўнг, у бутун дунё бўйлаб тарқалиб кетди. Аввалига, ўйинга бўлган қизиқиш жуда юқори даражада эди, бироқ вақт ўтиши қизиқиш сусайди.\nМаълумот учун, “Pokemon Go” ўйини мобил-дастур сифатида тақдим этилган бўлиб, у қўшимча реал элементлардан иборатлиги туфайли оммалашишга эришди. Ўйин мақсади виртуал покемонларни излаб топиш ва қўлга олишдир.\n“Pokemon Go” ҳақидаги аввалги мақолаларимизда биз австриялик овчининг “Pokemon Go” ўйини вақтида реал покемонни қидириб, марихуана экилган боғни топиб олгани, Норвегиянинг Либерал партияси етакчиси Трине Скай Гранде мудофаа сиёсатига доир парламент мажлиси пайтида “Pokemon Go” ўйнагани, Японияда мазкур ўйинни ўйнаётиб автомобилда икки нафар кекса ёшдаги аёлни уриб кетган эркакнинг ҳибсга олингани ва жароҳатланган аёллардан бирининг вафот этгани, Таиландда “Pokemon Go” ўйинининг ашаддий мухлислари туфайли юз берган йўл-транспорт ҳодисалари ва бошқа кўнгилсиз воқеалардан сўнг, полиция “Pokemon Go” ўйнаётган кишиларни хавфли хатти-ҳаракати учун қўлга олишни бошлагани ҳақида хабар берган эдик.\nАйтиш лозимки, ушбу ўйин ишга туширилган ҳар қандай давлатда, албатта, бирор муаммо юзага келаяпти.\nТеглар:Pokemon Go Ҳиндистон\nЧимкентдаги Бадам дарёси бўйида аёл кишининг жасади топилди\nМаст эркак онасини ўлдириб қўйди\n16:19, 04.06.2018 5 752\n16:51, 02.06.2018 4 507\nҲиндистонда кучли сел 40 кишининг ҳаётига зомин бўлди\n19:54, 29.05.2018 1 296\nОнани чаққан илон заҳри болани нобуд қилди\n17:08, 26.05.2018 9 256


Кун мавзулари, 31 август 2016\n25 январ 2020, Тошкент вақти: 15:57\nТошкент ва Жиззах вилоятлари ҳокимлари бюджет ташкилотлари раҳбарлари ва фермерларга банкларга нақд пул топиб топшириш мажбуриятини юклади. Ҳокимларнинг ташкилотлар раҳбарлари ва фермерларга йўллаган мактубида бу тадбир нақд пул билан боғлиқ биринчи даражадаги тўловларни амалга ошириш учун қилинаётгани айтилади. Ҳокимларнинг бу қарорини бажариш учун корхона, ташкилот ва муассасалар раҳбарлари қўл остидаги ходимлардан нақд пул олиб келиб топширишни талаб қилаяпти.\nИжтимоий тармоқларда Каримовга билдирилаётган ҳиссиётлар\nЎзбекистонни чорак аср бошқарган президент Каримовнинг оғир касалланганига одамларнинг ижтимоий тармоқларда билдираётган энг ёрқин муносабатлар.\nКаримов ўрнига Мирзиёев “Мустақиллик ва эзгулик” монументига гулчамбар қўйди\nЎзбекистон бош вазири Шавкат Мирзиёев ва парламент палаталари вакиллари 31 август куни эрталаб Тошкентдаги Мустақиллик майдонидаги “Мустақиллик ва эзгулик” монументига гул қўйиш маросимида қатнашди. Айни пайтда Тошкентнинг Алишер Навоий боғида ўтказилиши режалаштирилган расмий тантаналар ҳам 1 сентябрь кунига белгиланган мушакбозлик ҳам қолдирилган.\nТошкентга борадиган машиналар вилоятлардан чиқарилмаяпти\nЎзбекистон вилоятларидан Тошкентга йўл олган автомобиллар йўл ҳаракати хавфсизлиги ходимлари томонидан постларда тўхтатилиб, ортга қайтариляпти. Озодлик суҳбатлашган йўл ҳаракати хавфсизлиги мулозимларига кўра, ҳар йили мустақиллик байрами олдидан ўтказиладиган бу тадбир, сўнгги икки кунда анча кучайтирилган. Ўзбекистонда умумхалқ байрамларидан олдин автомобиллар ва вилоятларда яшайдиган ватандошларнинг Тошкент шаҳрига киришига чекланиш ҳар йили кузатилади. Аммо, Озодлик манбаларига кўра, сўнгги икки кунда, айниқса, бу тадбир жудаям кучайтирилган.\nТожикистон Ўзбекистон билан чегарада хавфсизлик чоралари кучайтирилганини рад этди\nТожикистон чегара қўшинлари бош бошқармаси тожик-ўзбек чегарасида вазият барқарор эканини ҳамда ўзбек сарҳадларига қўшимча куч ва техника тортилмаганини урғуламоқда.\nПрезидентнинг ҳаëти ва ўлими\nЎзбекистон, деб аталган Юрт¸ ўзбекистонликлар деб аталувчи ва нуфузи бугунга келиб қарийб 32 миллион кишига етган Халқ ҳаëтидаги кейинги 27 йиллик давр "Ислом Каримов даври" сифатида тарихга кирди. Расман 1989 йилнинг 23 июнида дунëга келган бу давр умидлар, сароблар ва армонлар фаслларидан иборат кўрилмоқда. Каримовнинг умр йўли тугаган шу кунда унинг даврига Озодлик билан турли йилларда суҳбатда бўлган сиёсатчилар, Ўзбекистон сиёсий мухолифати вакилларию журналистларнинг нигоҳи билан қарашга ҳаракат қилдик.\nЎзбекистон президентининг кенжа қизи Лола-Каримова Тиллаева отасининг мияга қон қуюлиш ташхиси билан касалхонада эканини эълон қилди ва мутахассислар бу ташхис Ислом Каримовнинг давлатни бошқаришга яроқсизлигини англатишини айтмоқда. Бундай вазиятда Ислом Каримов ўрнига даъвогарлар ким¸ бу жараëн қандай кечади¸ унда сўнгги сўзни ким айтади? Озодлик айрим сиëсатчи ва сиëсатшуносларга ана шу саволлар билан мурожаат қилди.


АҚШда Macbook ишлаб чиқаришни бошлайди | Futura – ҳаммаси ахборот технологиялари, маркетинг ва стартаплар ҳақида АҚШда Macbook ишлаб чиқаришни бошлайди – Futura – ҳаммаси ахборот технологиялари, маркетинг ва стартаплар ҳақида\nЯнги Mac Pro АҚШ ҳудудида ишлаб чиқарилади. Бу ҳақда Apple блогида маълум қилинди, деб ёзади Кун нашри.\nНоутбук Техас штатидаги Остин шаҳрида ишлаб чиқарилади. Қайд этилишича, Apple ноутбукининг аввалги модели Остинда 2013 йилдан ишлаб чиқарилган.\n«Mac Pro — Apple’нинг энг кучли компьютери ва уни Остинда ишлаб чиқаришдан фахрланамиз», — деди корпорация раҳбари Тим Кук.\nХабарда айтилишича, ноутбук ички қисмлари Америкадаги ўндан ортиқ компанияларда тайёрланади.\nАввалроқ АҚШ президенти Дональд Трамп Apple Mac Pro учун Хитойда ишлаб чиқарилган эҳтиёт қисмларга бож тўловидан озод қилинмаслигини билдирганди.\n«Уларни АҚШда тайёрланг», — деб таклиф қилди АҚШ президенти.


Туш суртишга ҳожат йўқ: Киприклар ламинацияси нима ва у кимларга керак? - Daryo\n16:37, 02.02.2021 25439\nТуш суртишга ҳожат йўқ: Киприклар ламинацияси нима ва у кимларга керак?\nАёл қизлар макияж давомида киприкларга урғу беришга ортиқча вақт сарфлайди. Уйғонганда киприкларнинг табиий қайрилиб туриши ва бўяшга ҳожат қолмаслиги ҳамма учун ҳам орзу ҳисобланади. Аслида эса бундай натижага эришиш имконияти йўқ эмас, шунчаки яхши мутахассисга мурожаат қилиб сифатли ламинация қилдиришнинг ўзи кифоя.\nКиприкларни қаттиқ, қалин, қайрилиб туришига сабаб бўладиган ва шу билан бирга уларни бўялишини ўз ичига оладиган процедурага киприклар ламинацияси дейилади.\nКиприкларга зарар етказмайди\nКўп мутахассислар киприкларни ламинациялашни Юми Лашес асосида амалга оширади. Унинг таркибида кератин мавжудлиги эса киприкларни зарарламайди, аксинча уларни мустаҳкамлайди, кимёвий моддаларнинг салбий таъсиридан ҳимоя қилади, натижада киприклар тўкилмаслиги таъминланади.\nЛаминация қилдиргандан кейин киприкларни бўямаса ҳам бўладими?\nЮқорида таъкидланганидек ламинация фақат киприкларни қайириб, мустаҳкамламасдан, уларга ранг беради ҳам. Натижада киприклар табиий чиройли, худди туш суртгандек кўринади. 2-4 ҳафта ўтганидан кейин эса киприкларнинг қайрилган ҳолатлари секин-аста кета бошлагани билан киприклардаги ламинация толалардан йўқолмайди. Шунчаки янги киприклар ўса бошлагани учун олдингидек кўринмаслиги мумкин.\nКамчиликлар кўзга ташланадими?\n1-1,5 ойдан кейин ламинацияланган киприклар ўса бошлайди, аммо бу муаммо саналмайди. Оддий тушдан фойдаланиш майда камчиликларни яширишга ёрдам беради.\nҚанча вақт туради\nУшбу процедура 2 ойда бир марта амалга оширилади. Агар мутахассис сизга бу процедурани икки ойдан аввал такрорлаш кераклигини тавсия қилса бошқа мутахассис қидириб кўринг.\nКиприкларни ламинациялаш процедурасининг амалга ошириш босқичлари:\nЖараён 1 соат давом этади.\n1-босқичда киприклар махсус валикка маҳкамланади. Валик турли ўлчамда бўлади. Киприклари калта ва қайрилиш яққол кўзга ташланиши учун С, киприклари ўртача узунликдаги ва ўртача узунликдаги қайрилиш учун М ва киприклари узун ҳамда табиий қайрилиб туриши учун Л ўлчамдагисан фойдаланилади.\n2-босқичда киприкларга уларни қайрилиб туришини таъминловчи кимёвий восита суртилади.\n3-босқичда киприклар қайрилишини мустаҳкамлайдиган ва кимёвий моддаларнинг зарарини камайтириб, уларни озиқлантирадиган кератинли восита суртилади.\n4-босқичда киприклар бўялади.\n5-босқичда киприкларга таркибида C витамини бўлган озиқлантирувчи йўғ суртилади.\n09:53 Бугун 577\n09:41 Бугун 1353\n09:32 Бугун 1364\n09:11 Бугун 1066\n14:47, 19.05.2022 57311\n18:50, 19.05.2022 50977\n17:45, 19.05.2022 50913\n07:30, 20.05.2022 49252


Швед суди террорчиликда айбланган Раҳмат Оқиловни умрбод қамоққа ҳукм қилди (видео)\nСтокҳольм суди ўзбекистонлик Раҳмат Оқиловни террорчилик жиноятини содир этганликда айбдор деб топди ва умрбод қамоққа ҳукм қилди. 2017 йилнинг 7 апрелида Оқилов Стокҳольм марказида юк машинасини қасддан одамлар устига ҳайдагани оқибатида 5 одам ўлган, 10 нафари жароҳатлаган эди.\nСтокҳольм суди судланувчи “одам ўлдириш йўли билан террорчилик ҳаракати содир этганликда” айбдор деб баён қилди. Унга умрбод қамоқ кўринишидаги жазо тайинланди.\nЎтган йили 7 апрель куни Оқилов Стокҳольм марказида пиво ортилган юк машинасини эгаллаб олиб, пиёдаларни босиб ўтиб, пиёдалар кўчаси бўйлаб пастга 500 метрларча машнани ҳайдаб борди, кейин универмагга урилди.\nУ ташқарини кузатиш камераси тасвирлари бўйича таниб олингани учун, ўша куниёқ Стокҳольм атрофидаги бензоколонкада қўлга олинди ва дарров юк машинасининг ҳайдовчиси эканлигини тан олди. У суд муҳокамаси вақтида “Ислом давлати” радикал гуруҳига қарши курашдаги иштироки учун Швецияни жазолашни истаганлигини айтди, лекин бирорта ташкилот Оқилов учун жавобгарликни ўз зиммасига олмади.\nБироқ Ўзбекистон ва Тожикистон РС/РСЕ хизматлари ва швед ТТ ахборот агентлиги томонидан ўтказилган терговлар Оқилов Стокҳольмдаги ҳужум вақтида ва ундан сўнг Тожикистондаги “Ислом давлати” жангарилари билан бевосита алоқада бўлганини фош қилди. Аввалроқ Оқиловга Швецияда сиёсий бошпана бериш рад этилган эди.


Рустам Ассакаловни табриклаймиз! / Olamsport.com\n13 июл 17:17\nРустам Ассакаловни табриклаймиз!\nТеглар : Туғилган кунРустам Ассакалов\nБугун тажрибали юнон-рим курашчимиз, жаҳон чемпионатининг икки карра совриндори, Осиё ўйинлари ғолиби Рустам Ассакалов ўз таваллуд айёмини нишонлаяпти.\nРустам Ассакалов 1984 йил 13 июль куни дунёга келган. Халқаро тоифадаги спорт устаси. "Динамо" клуби аъзоси. Мураббийлари - Владимир Холодаев, Камил Фаткуллин, Равшан Рўзиқулов.\nАссакалов 2015 йил АҚШнинг Лас-Вегас, 2019 йилда Қозоғистоннинг Нур-Султан шаҳрида ўтказилган жаҳон чемпионатларининг мос равишда кумуш ва бронза медаллари соҳиби ҳисобланади. У 2014 йилги Инчеондаги Осиё ўйинларида чемпионлик шохсупасига кўтарилган. 2018 йил Жакартада ўтган Осиё ўйинларида кумуш медаль билан тақдирланган.\nБугунги кун қаҳрамони 2013 йил Нью-Дели, 2015 йилда Доҳа шаҳри мезбонлик қилган Осиё чемпионатида барча рақибларини мағлубиятга учратиб, олтин медални қўлга киритган. У шунингдек, Осиё чемпионатларининг икки карра кумуш ҳамда бронза медалларига ҳам эга чиққан. 2017 йил Бокудаги Ислом Бирдамлик ўйинларининг бронза медалига сазовор бўлган. Ўтган йилги жаҳон чемпионатида Токио Олимпиадаси йўлланмасини нақд қилган.\nФурсатдан фойдаланиб, Рустам Ассакаловни бугунги таваллуд куни билан муборакбод этамиз.


Бир ойда нечта Galaxy S8 сотилгани маълум бўлди - Terabayt.Uz\nБир ойда нечта Galaxy S8 сотилгани маълум бўлди\nЖорий йилнинг 21 апрелидан сотувга чиқарилган Samsung Galaxy S8 ҳамда Galaxy S8+ смартфонларидан бугунга қадар 5 миллион дона сотилган. Бу тўғрида The Investor нашри Samsung вакилига таяниб хабар тарқатмоқда. Компания Galaxy S8 ва Galaxy S8+ гаджетларидан илк чоракда 16 млн дона сотишни режа қилган.\nТаққослаш учун айтамиз, тез сотилиш бўйича рекорд iPhone 6s ҳамда iPhone 6s Plus’га тегишли бўлиб, флагманлар илк дам олиш кунларининг ўзида 13 миллион дона сотилган эди.\nSamsung Galaxy S8 ва S8+ аввалига АҚШ, Канада, Жанубий Кореяда, кейинроқ жаҳоннинг бошқа ҳудудларида сотила бошланди. Компаниянинг маълум қилишича, май охиригача флагманлар жаҳоннинг 120 давлатида сотувга чиқади.\nТаҳлилчиларнинг фикрича, савдо ўсиши шу тахлит давом этса, 2-чорак якунига қадар 20 миллион дона, 1 йил ичида эса 60 миллион дона Samsung Galaxy S8 ва S8+ смартфонлари сотилади. Етказиб берувчиларнинг фикрича, Galaxy S8 смартфони Galaxy S8 Plus’га қараганда 15–20 %га яхшироқ сотилмоқда.\n799 ва 899 АҚШ долларига баҳоланган Samsung Galaxy S8 ҳамда S8 Plus юртимиз смартфон бозорида 2017 йилнинг 10 майидан 5.7 ҳамда 6.7 миллион сўмдан сотилмоқда.\n#Galaxy #Galaxy S8 #Galaxy S8 Plus #Samsung Galaxy S8


Аргентина жаҳон чемпионатларидаги шахсий антирекордини ўрнатди\n22 июнь, 2018, 09:10 468\nАргентина терма жамоаси Россия яшил майдондарида ўзининг жаҳон чемпионатлари тарихидаги шахсий антирекордини ўрнатди.\nАниқроғи, “альбасетлар” мундиалларнинг кетма-кет 4та (2та дуранг, 2та мағлубият) баҳсидан буён ғалаба қозона олмаяпти. Эслатиб ўтиш лозимки, Месси ва унинг жамоадошлари Бразилияда бўлиб ўтган ЖЧ-2014нинг ярим финалида Голландия билан асосий вақтда дуранг қайд этишган ва пенальтилар сериясида ғалаба қозонишган эди. Финалда эса улар 1:0 ҳисобида Германияга ютқазиб қўйишган.\nБу омадсизлик ЖЧ-2018да ҳам давом этмоқда. Аргентина гуруҳнинг илк баҳсида Исландия билан (1:1) дуранг қайд этишган бўлишса, кеча иккинчи учрашувда Хорватияга (3:0) йирик ҳисобда имкониятни бой бериб қўйишди.


You are here: Home Янгиликлар Маданий\nТайванда юз берган кучли зилзила оқибатида ҳалок бўлганлар сони 14 кишига етди. Бу ҳақда Синьхуа агентлиги жабр кўрган Хуалянь уездида ташкил этилган тезкор штабга асосан хабар бермоқда. Бедарак йўқолган деб ҳисобланган беш инсондан иккисининг жасади қийшайиб қолган 12 қаватли бино вайроналари остидан топилган.\nХуалянь уезди ўт ўчириш хизмати раҳбари Линь Вэньжуйнинг баёнотига кўра, икки жасад, эркак ва ёш бола, бинонинг пастки қаватларида жойлашган хонадан топилган. Қутқарувчилар яна уч нафар сайёҳни излашда давом этишмоқда, улар ҳозирча бедарак йўқолган деб ҳисобланади. Хуалянь уездида сўнгги 50 йил ичида энг вайронакорга айланган ушбу зилзила оқибатида жабрланганлар инсонларнинг умумий сони 270 кишидан ошиб кетди.\nЭслатиб ўтамиз, 6 февраль куни Тайваннинг шимоли-шарқида 6,4 магнитудали ер силкиниши содир бўлди. Зилзила эпицентри Хуалянь шаҳридан 18,3 километр шимоли-шарқда, ўчоғи 10 километр чуқурликда жойлашганди.\nАввалроқ, Тайвандаги зилзила оқибатлари ҳақида сўнгги маълумот берилганди.


“UzAirways” Наманган-Олмаота мунтазам авиақатновини йўлга қўяди\n“Uzbekistan Airways” 30 мартдан бошлаб Наманган – Олмаота – Наманган янги халқаро йўналиши бўйича мунтазам авиақатновларни йўлга қўяди. Парвозлар ҳафтада икки марта чоршанба ва шанба кунлари амалга оширилади.\nТОШКЕНТ, 27 мар — Sputnik. “Uzbekistan Airways” 30 мартдан бошлаб Наманган – Олмаота – Наманган янги халқаро йўналиши бўйича мунтазам авиақатновларни йўлга қўяди. Бу ҳақда авиакомпания матбуот хизмати хабар бермоқда. Янги йўналиш "Шарқий" хаб лойиҳаси доирасида очилмоқда. Парвозлар ҳафтада икки марта: чоршанба ва шанба кунлари амалга оширилади.Қозоғистоннинг “FlyArystan” авиакомпанияси 1 март куни илк маротаба Олмаота – Наманган йўналишида авиақатновни амалга оширган эди.\nнаманган, олмаота, авиарейс\nЯнги халқаро йўналиши 30 мартдан бошланади. Парвозлар ҳафтада икки марта амалга оширилади\nТОШКЕНТ, 27 мар — Sputnik. “Uzbekistan Airways” 30 мартдан бошлаб Наманган – Олмаота – Наманган янги халқаро йўналиши бўйича мунтазам авиақатновларни йўлга қўяди. Бу ҳақда авиакомпания матбуот хизмати хабар бермоқда.\nЯнги йўналиш "Шарқий" хаб лойиҳаси доирасида очилмоқда. Парвозлар ҳафтада икки марта: чоршанба ва шанба кунлари амалга оширилади.\nҚозоғистоннинг “FlyArystan” авиакомпанияси 1 март куни илк маротаба Олмаота – Наманган йўналишида авиақатновни амалга оширган эди.


ИнтерФУТБОЛ :: Яна ўзгаришга муҳтож ОЧЛ турнири ҳақида…\nЯна ўзгаришга муҳтож ОЧЛ турнири ҳақида…\nCoca Cola Суперлига-2019да жамоалар сони 12тадан 14тага етказилганлиги, бундан ташқари, жорий мавсум «Пахтакор» ва «Локомотив»нинг яхши старт олганлиги ОЧЛдаги истиқболимизга катта умидлар билан боқишимизга асос бўлади. Лекин январь ойидаги саралаш ўйинлари билан бошланиб, ноябрь ойидаги иккита финал билан якунланадиган бу мусобақага ҳали кўп ислоҳотлар керак эканлиги сир эмас. Бу турнирнинг аҳамияти биз учун тез-тез ўзгариб қолаётгандек, назаримизда. Ҳадемай ОЧЛ жорий мавсуми гуруҳ босқичининг 3-тури старт олади. Қитъамизнинг энг нуфузли турнири қитъада ҳақиқатан ҳам ўзи хоҳлаган нуфузга, обрўга эга бўляптими? Ёки фақат араб ва хитойлик бизнес ҳамкорларининг истагини бажаряптими?\nТурнирда кимлар ўйнаши керак?\nОсиё футбол конфедерациясига аъзо 46та ассоциациянинг ҳаммасида ҳам футбол ривожланмаган. Осонроқ қилиб тушунтирадиган бўлсак, ҳамма ерда ҳам футбол биринчи рақамли спорт тури эмас. Аксарият мамлакатлар орасидаги масофанинг узоқлиги ОЧЛ гуруҳ босқичининг кенг жўғрофий характер олишига йўл қўймаяпти.\nОЧЛнинг жорий мавсуми аввалида 37та уюшма (Ғарбдан 12та, Шарқдан 25та) вакиллари гуруҳ босқичига йўл олиш учун курашиши лозим эди. Баҳрайн ва Сурия клубларида ОФК лицензияси билан боғлиқ муаммолар кузатилган. БАА, Саудия Арабистони, Жанубий Корея ва Хитойдан 3тадан жамоага гуруҳ босқичидан жой кафолатланди. Осиёнинг иккинчи даражали мусобақаси бўлмиш ОФК кубоги ғолибига ҳозирча мусобақанинг гуруҳ босқичига тўғридан-тўғри жой ажратиб бўлмайди. Ироқ клублари гегемонлигидан сўнг бу мусобақада Тожикистон ва Туркманистон жамоалари финалга чиқиб юрибди. Малайзия чемпиони жорий мавсум ҳар ҳолда яхши ўйин кўрсатмоқда.\nОЧЛ гуруҳ босҚичининг тўҒри таҚсимланиши\nАйни пайт мусобақа икки географик ҳудудга (Ғарбий ва Шарқий) бўлиб ўтказилмоқда. Буни тушуниш мумкин. Жамоаларнинг молиявий имкониятлари ва жисмоний юкламалари важидан келиб чиқиб шундай қарорга келинган. Лекин бир нарсани тўғри тушунайлик: ҳозир 2019 йил. Бу дегани янги асримизнинг дастлабки 20 йили ҳам ҳаш-паш деганча ўтиб кетмоқда. Биз бўлса, ҳали ҳам молиявий масалалар билан ўралашиб қоляпмиз. Келгуси 2-3 йил ичида бу ҳолатни ҳам яхшилаб ўрганиб чиқиш ва гуруҳлар тақсимотида ҳеч қандай олдиндан белгилашлар бўлмаслиги керак. Ҳар икки минтақадан 6тадан чемпионат вакиллари қатнашаётгани сўнгги 5 йилликнинг энг муҳим ютуқларидан бўлса керак.\nОчколар қандай ҳисобланиши лозим?\nОФК 2016|2017 йиллар мавсумидан бошлаб коэффициентлар жадвалини ҳисоблашда саралаш босқичидаги натижаларни ҳам инобатга олишга қарор қилган. Гуруҳ босқичида эса жамғариладиган очколар фақат гуруҳ босқичида иштирок этадиган клублар сонига бўлинади ва ўртача балл ҳисобланади. Шу жойига бир таклиф бор. Биз ҳам УЕФА амалга киритган янги қоидани ўзимизда синаб кўрсак бўлади. Яъники, турнирда олдин ғолиб чиққан жамоалар коэффициентига қўшимча очколар қўшиб ҳисобланиши керак. Мисол учун, ғалаба қозонса, 1 балл, дуранг учун - 0,5 балл.\nЛегионерлар лимити керакми?\nМусобақа нуфузини юксалтириш йўлида қилинадиган бирламчи ишлардан бири - легионерлар учун белгиланган «3+1» лимитини бекор қилишдир. Чунки мухлислар стадионга кучли футболчиларнинг ўйинини томоша қилгани келадилар. Легионерлар масаласидаги чекловлар эса қитъамизда футболнинг гуркираб ривожланишига халақит беряпти.\nМисол учун, олайлик, Корея Кей-лигаси вакили «Тэжу ФК» сафида 3 нафар бразилиялик ва 1 нафар япон футболчиси бор. Таиланднинг етакчи клуби «Бурирам Юнайтед» сафида Бразилия, Мали, Венесуэла, Филиппин (2), Япония, Вьетнам фуқароларибўлган легионерлар тўп суришади, маҳаллий футболчилардан 3 нафари Таиланд терма жамоаси сафида Хитойда бўлиб ўтган халқаро турнирда иштирок этди. Қисқаси, ОФК легионерларга қўйилган чекловни олиб ташласа, қитъа футболи ривожи йўлидаги ҳақиқий инқилоб юз берарди.\nХаражатлар ва мукофот пуллари\nТўғри, қитъамиздаги мусобақа мукофот жамғармаси бўйича Европа ва Жанубий Америкадан ортда. Лекин айни пайтда берилаётган пуллар ҳам баъзи жамоаларни у қадар қизиқтирмаса керак. ОФК расмий сайтида эълон қилинган 68 саҳифали Осиё Чемпионлар Лигаси-2019 мусобақалар регламентининг 62-63-бобларида жамоаларга бериладиган сафар харажатлари ва мукофот пуллари тартибга солинади.\nАйни пайт гуруҳ босқичи иштирокчиларига мазкур босқичга чиққани учун 40 минг доллар берилади. Агарда жамоа гуруҳ беллашувларида ғалаба қозонса, 60 минг доллар, дуранг учун эса 10 минг доллардан олади. Клубга босқичдан босқичга чиқиишига қараб қуйидагича бонуслар тўланади: 1|8 финал - 100 минг, 1|4 финал - 150 минг, 1|2 финал - 250 минг доллар. Чемпионга - 4 млн., финалчига - 2 млн. АҚШ долларидан тегади. Бундан ташқари, ҳар бир босқичдаги ғалабалар учун 50 минг доллардан тўлаб борилади.\nСолиштириш учун ЕЧЛдаги (2018|2019 йиллар мавсуми учун) мукофот суммаларини келтириб ўтсак. Гуруҳ босқичидаги ғалаба учун - 2,7 млн. доллар, дуранг учун - 0,9 млн. доллар. Клубга босқичдан босқичга чиқиишига қараб қуйидагича бонуслар тўланади: 1|8 финал - 9,5 млн., 1|4 финал - 10,5 млн., 1|2 финал - 12 млн. доллар. Чемпионга - 19 млн., финалчига - 15 млн. АҚШ доллари тегади.\n2019 йилги маълумотларга кўра, Либертадорес кубоги (Жанубий Америка) гуруҳ босқичи иштирокчисига 1 млн. доллар берилган бўлса, ярим финал иштирокчилари 1,75 млн. доллардан олишса, ғолибларга умумий ҳисобда 5,35 млн. доллар миқдорида мукофот берилади. Мусобақа чемпионига 12 млн. доллар берилиши назарда тутилган.\nЖаҳон чемпионатида бўлгани сингари, ОЧЛ ҳомийлари ҳам мультимиллий корпорациялардир. Уларнинг аксарияти Япония, Жанубий Корея, Австралия, БАА, Қатар каби чемпионатларнинг бош ҳомийлари ҳамдир. Мана уларнинг тўлиқ рўйхати:\nAbu Dhabi Airport, Fly Emirates, Molten (Adidas компаниясининг Японияда расмий тўплар ишлаб чиқарувчи корхонаси), Nikon, Karcher, QNB Group, Allianz, Toyota, Tsingtao, Seiko, C’estbon, Lagardere Group, PES. Ҳомийлардан тушадиган маблағлар ва уларнинг мусобақасига қанчаси сарф этилиши хусусида ҳам ҳисоботлар бериб борилса, яхши бўларди.\n2018 йил 24 октябрь санасида ОФК ОЧЛ ва ОФК кубогига ҳомийлик қилиш истагида бўлган брендлар билан имзоланган шартномалар ҳақида маълумот бериб, 2019 йилдан янги 5та бренд билан иш бошланаётганлигини маълум қилганди.\nОЧЛни олис Канада, АҚШ ва Европада ҳам томоша қилишади. Қитъамизда эса Хитой, Эрон, Ж.Корея, Австралия, Камбоджа миллий телеканаллари ҳам алоҳида лицензия шартномалари тузишган. АСЕАН (Fox Sports Asia), Яқин Шарқ ва Шимолий Африка (beIN SPORTS) минтақалари учун ОЧЛ эксклюзив тарзда узатилади.\nЎзбекистон МТРК таркибидаги «Спорт» телеканали ҳам мазкур турнирни мамлакат ҳудудида узатиш бўйича трансляция ҳуқуқини қўлга киритган. «Спорт» телеканалида ўйиндан олдин меҳмон жамоа расмий шахслари, бош мураббийи ёки етакчи ўйинчилари билан эксклюзив интервьюлар кўпроқ уюштирилиши, уларнинг ўйиндан олдинги ҳаёти ҳақида қизиқарли маълумотлар онлайн тарзда репортаж тарзида узатиб борилиши, бўлғуси ўйин юзасидан футбол соҳасида илмий изланишлар олиб бораётган мутахассислар ва футбол функционерлари томонидан ихтисослашган ва умумий таҳлиллар уюштирилиши бўйича илтимосларимиз бор. Айнан шу соҳадаги изланишларни ОФК ва ЎФА ҳам қўллаб-қувватлаши керак.\nОЧЛнинг жорий мавсумидаги 32та ўйинга жами 471046 томошабин келган. Бу битта ўйинга 14720 нафар мухлис деганидир. «Локомотив»нинг уйидаги баҳсларга ҳатто 4 минг ҳам ишқибоз келмаяпти. «Пахтакор» эса рақиблардан ёлчигани учун унинг ўйинларида аншлаг кузатилмоқда. Умуман олганда, мухлислар масаласида унда иштирок этаётган клублар ва ОЧЛ жиддий ўзгаришларга, керак бўлса, ЁН БЕРИШларга қўл уриши даркор. Эътиборга муҳтож ижтимоий қатламларга (ногиронлар, болалар) ва аёлларга бўлган эътибор амалда бор «бўй-басти» билан акс этиши лозим.\nЎйин ўтказиладиган кунлар\nСўнгги уч мавсумдан буён Саудия Арабистони клублари иштирокидаги баҳсларнинг аксарияти душанба куни бўлиб ўтмоқда. Умуман олганда, 16та баҳс 3 кун давомида ўтказиляпти. Бизнингча, олдинги вариантга қайтиш керакмикан? Аслида, ПФЛ бизнинг чемпионат биринчи давра тақвимини ОЧЛ гуруҳ босқичи тақвимидан келиб чиққан ҳолда тузиб чиқиши даркор. Душанба ва сешанба кунлари ОЧЛда гуруҳ баҳслари ўтказилишини инобатга олиб, грандларнинг ўйинларини пайшанба (жума) кунига қўйса бўлади.\nФИКРАТ, "ИнтерФУТБОЛ" нашри


Бир ғарибни шод этиш ер юзин обод этишдан яхшидур\n30 май куни муҳтарам Президентимиз ташаббуслари билан муборак Рамазон ойида “Меҳр” номли савоби жуда ҳам улуғ тадбир амалга оширилди. Унга кўра, 156 нафар Ўзбекистон фуқаросини (аёллар ва болалар) Яқин Шарқдаги уруш можаролари бўлаётган ҳудудлардан Ватанимизга қайтаришга эришилди.\nҲеч кимга сир эмас, неча йилдан бери Сурияда бўлаётган уруш жараёнларига бир қатор ўзбекистонликлар ҳам аралашиб қолган. Лекин улар орасида ўзи тушуниб-тушунмасдан, адашиб бориб қолган, террорчи гуруҳлар фаолиятининг жабрини кўрганлар ҳам мавжуд. Энди уларнинг ҳаётларини йўлга қўйиб олишлари учун қўлдан келганча ёрдам беришимиз керак.\nОғир ҳаётий даврни бошдан ўтказиб, Ватанга қайтган ҳамюртларимизга жамиятга қайта мослашишлари учун ҳар томонлама ёрдам кўрсатилмоқда. Хусусан, давлатимиз Раҳбари топшириғига мувофиқ Махсус комиссия тузилди.\nРеспубликага қайтарилган ватандошларимизни ижтимоий кўмак бериш ҳамда соғломлаштириш мақсадида, Тошкент вилояти ҳудудидаги барча керакли шароитлар яратилган санаторийга жойлаштирилди. Ватандошларимизга ҳар турли ёрдам бериш мақсадида, санаторийда уларга барча масъул вазирлик ва идораларнинг вакиллари бириктирилди.\nВатандошларимиз ўзлари учун ажратилган хоналарга оила аъзолари билан бирга жойлаштирилди ва зарур барча шароитлар яратилди, шу жумладан, дам олиш хоналари, кўчма мактаб ва мактабгача таълим хоналари, болалар учун ўйингоҳлар, уч маҳал иссиқ овқат билан таъминловчи ошхона ишлаб турибди.\nАдашиб ўзга юртга бориб қолган, оғир ҳаётий даврни бошидан ўтказган инсонларга ҳукумат томонидан моддий ва маънавий ёрдам кўрсатилиши, уларнинг тинч ҳаётга қайтиб, жамиятга мослашишлари, таълим ва ижтимоий дастурларда иштирок этишлари учун зарур шароит яратилгани ҳақиқий олибжаноблик бўлди.\nХалқимиз табиатан самимий ва тийнати пок элдир. Қадимдан Ислом динига эътиқод қилиб келган кишиларимизнинг динимиз асосларини ўрганишга бўлган иштиёқи жуда ҳам баланд. Мана шу жиҳатдан устамонлик билан фойдаланган муғомбир кимсалар одамларимиз, айниқса, ёшларимизнинг ишончига кириш йўлида динни ниқоб қилиб, манфур режаларини баъзида амалга оширишга ҳам эришмоқдалар.\nБироқ Ўзбекистон давлати, меҳр-оқибатли халқимиз оёғи тойиб кетган ватандошларининг қўлидан тутиб қолишга қодир. Яъни, давлат қуролли тўқнашувлар давом этаётган юртларга адашиб бориб қолган ва бунинг оқибатида ўзининг ҳаётини хавфга қўйганлардан ўзига душман “ясаб” олмайди, уларни бундай қийин вазиятда ёрдамсиз ташлаб ҳам қўймайди.\nАксар кишиларнинг кўз ўнгига Сурия деса, Ироқ деса, умуман, Яқин Шарқ мамлакатлари деса, террорчилар макони тушуниладиган бўлиб қолди. Ўша ёқларда улоқиб юрган юртдошларимизга ҳам шу кунга қадар худди террорчига қарагандек қарайдилар. Лекин шуни ҳам эътиборга олиш керакки, у ерларда юрганларнинг кўплари алдов йўли орқали кетиб қолгани аён бўляпти. Олдинига бир мамлакатга тирикчилик учун ишлагани бориб, у ердан янада яхшироқ даромад қилиш мумкин деган алдовларга ишониб қонли ҳудудларга бориб қолганлар ҳам кам эмас.\nМуҳтарам Президентимиз адашиб, ёт ғоялар таъсирига тушиб қолган, маккорона тарғиботу ташвиқотларга учиб, бузғунчи гуруҳларга аъзо бўлиб, оқибатда ҳаёти буткул издан чиқиб кетган турли ёшдаги кишиларга ёрдам бериш ҳақида куйиниб, улар ҳам шу миллатнинг фарзандлари, биримизнинг укамиз, биримизнинг синглимиз эканини айтган эдилар.\nЮртга қайтган ватандошларимиз Тошкент вилояти Чирчиқ шаҳридаги “Бўстон” сиҳатгоҳига жойлаштирилди, 80 дан ортиқ шифокор, руҳиятшунослар ва маҳалла фаоллари улар билан ишлашга жалб этилган. Хусусан, Ўзбекистон мусулмонлари идораси томонидан 20 дан зиёд отинойи, 10 нафар имом-хатиб ушбу ишга жалб қилинган. Улар болалар ва аёлларнинг кўнглини кўтаришга, осуда ҳаётга қайтаришда фаол иштирок этмоқдалар. Сиҳатгоҳда ҳар бир бола ва аёлга энг юқори даражада шароитлар муҳайё этилган. Кийим-кечак, дори-дармон, озиқ-овқат ва инсоний эҳтиёжларнинг бошқа барча тури бекаму кўст тайёрланган.\nБирлашган Миллатлар Ташкилоти ҳамда UNICEFнинг Ўзбекистондаги ваколатхоналари раҳбарлари ушбу ташаббусни юксак қўллаб-қувваталади. Хориж ва маҳаллий оммавий ахборот воситаларида бундай эзгу ташаббусларга энг юқори баҳо берилмоқда.\nЎзбекистон Республикаси Конституциясининг 22-моддасида: “Ўзбекистон Республикаси ўз ҳудудида ҳам, унинг ташқарисида ҳам ўз фуқароларини ҳуқуқий ҳимоя қилиш ва уларга ҳомийлик кўрсатишни кафолатлайди”, деб таъкидланган.\nАна шу модда мамлакатнинг қудратини ва ўз фуқароларига муносабатини ёрқин ифодалайди. Негаки, мамлакат иқтисоди ночор, ҳарбий жиҳатдан заиф, дунё ҳамжамиятида тутган ўрни ҳам ҳамин қадар бўлса, ундай мамлакат ўз фуқароларини ҳимоя қилишга на куч, на жасорат ва на имконият топа олади.\nИслом динида меҳр-шафқат ва кечиримлиликка кўп даъват қилинган. Негаки, раҳм-шафқат қилиш Аллоҳ таолонинг меҳрибонликларидан бири. Агар Яратган Раббимиз отамиз Одам алайҳиссалом билан онамиз Ҳаввони авф этгани сабабидан бугун инсоният мавжуд.\nАллоҳ таоло: “Агар сизлар (уларни) афв этсангизлар, койимасангизлар ва кечирсангизлар, у ҳолда, албатта, Аллоҳ (ҳам) мағфиратли ва раҳмлидир” (Тағобун, 14), деб таълим беради.\nУшбу ояти каримадан англашиладики, агар бизга моддий-маънавий зарар етказган кимсани кечирсак, Аллоҳ таоло уни ўша гуноҳи учун кечирар экан. Ва яна унинг гуноҳидан ўтганимиз учун бизнинг гуноҳимиздан ҳам ўтар экан.\nАёнки, бирор номақбул ишга қўл уриб қўйган одам ўша қилмишининг хато эканини қалбан ҳис қилиб, ўша ишидан пушаймон бўлса-ю, унга яна бир имконият берилса, у давлат ва жамиятга кўп фойда етказади. Унинг самимий афсуси-пушаймони унга куч беради.\nБинобарин, Аллоҳ таоло: “Яхшилик билан ёмонлик баробар бўлмас, сиз (ҳар қандай ёмонликни) энг гўзал сўзлар билан дафъ қилинг! (Шунда) баногоҳ сиз билан ўрталарингизда адоват бўлган кимса қайноқ - содиқ дўст каби бўлиб қолур” (Фуссилат, 34), деб марҳамат қилган.\nЯна Аллоҳ таоло айтади: “...(ҳар қандай) ёмонликнинг жазоси худди ўзига ўхшаган ёмонликдир (яъни ҳар бир ёмонликнинг ўзига яраша жазоси бордир). Энди ким (интиқом олишга қодир бўлгани ҳолда) афв қилиб (ўртани) тузатса, бас унинг ажри Аллоҳнинг зиммасидадир. Албатта, У зулм қилгувчиларни севмас” (Шўро, 40).\nҚадим давлатчилигимиз тарихида ҳам меҳр-шафқат, кечиримлилика оид ҳужжатлар кўп учрайди. Жумладан, “Тузуклар”да: “Менга ёмонликлар қилиб, бошим узра шамшир кўтарганлар, ишимга кўп зиён етказганларни ҳам, агар улар илтижо билан тавба-тазарру қилиб келсалар, ҳурматлаб, ёмон қилмишларини хотирамдан ўчирдим...”.\nСоҳибқирон бобомизнинг бу иши Қуръони карим кўрсатмасига ҳамда Пайғамбаримиз Муҳаммад соллаллоҳу алайҳи ва салламнинг суннатларига мувофиқ бўлган. Ояти каримада: “Афвни (қабул қилиб) олинг, яхшиликка буюринг, жоҳиллардан эса юз ўгиринг!” (Аъроф сураси, 199-оят) деб марҳамат қилинган.\nРивоят қилишларича, бир аъробий Расулуллоҳга етиб олиб, хирқаларидан қаттиқ тортган, ҳатто хирқа ҳошияси бўйинларида из қолдирган. Кейин: “Эй Муҳаммад, Аллоҳнинг молларидан менга ҳам бер”, деб қўпол муомала қилганида ҳам, Расулуллоҳ соллаллоҳу алайҳи ва саллам унинг муомаласидан кулиб қўйдилар. Ва унга бирор нарса бериб юборишни буюрдилар (Имом Бухорий ва Имом Муслим ривояти).\nНабий соллаллоҳу алайҳи ва саллам Аллоҳ таолонинг кечиримлилик ҳақидаги оятига мувофиқ иш тутгани туфайли ўша аъробийга ўхшаганлар у зотнинг содиқ умматларидан бўлиб, дин ривожига хизмат қилдилар.\nЗотан, Пайғамбаримиз соллаллоҳу алайҳи ва саллам: “Одам боласининг ҳар бири ҳам гуноҳ қилади, аммо уларнинг ичида энг яхшилари, қилган гуноҳларига тавба қиладиганларидир”, деб марҳамат қилганлар.\nМаърифатпарвар бобомиз Абдулла Авлоний: “Ҳар бир миллатнинг тараққий ва таолийси, давлат ва ҳукуматларнинг узун яшамоғи адолатга боғлиқдир”, деб ёзганида қанчалар ҳақ гапни айтган эди.\nСурия давлатидан Ўзбекистон заминига етиб келган самолётдан тушгани заҳоти юрт тупроғини ўпган аёллару ёшларнинг кўрган кечирганлари – мусофирчилик азоблари, қўрқув, даҳшат, хўрлигу ҳақоратлар ортда қолгани рост, инша Аллоҳ! Чунки уларнинг тақдири Ўзбекистон деган муаззам мамлакатнинг халқпарвар Раҳбари эътиборидадир. Ушбу Раҳбарнинг шиори эса одамлар қалбига эзгулик уруғини, меҳр-шафқат тухумини қадашдан иборатдир. Зеро, буюк мутафаккир боболаримиз айтганидек:\nДемак, Рамазон ҳайити кунларида Суриядан қайтиб келган ватандошларимиз хонадонларида қўшалоқ байрам бўлади, иншо Аллоҳ. Бундан элимиз ҳам ғоят мамнун бўлмоқда. Зеро, меҳр-мурувват, кечиримлилик, бағрикенглик бўлган юртнинг ҳаёти файзли, келажаги нурафшон бўлади.\n232 марта ўқилди\nДругие материалы в этой категории: « Бугун Рамазоннинг 30-куни, эртага ҳайит\tБир жамиятга бирлашган аҳил оила, она тилини авайлаб келаётган ўзбеклар - АҚШда хатми Қуръонни якунлаган вакилимиз билан суҳбат »


БОЛАЛАРНИНГ СЕВИМЛИ МАСКАНИ » "Bulung‘ur hayoti" gazetasi\nGazeta: admin Қўйилган сана: 29-10-2021, 10:14 Рукун: ТАЪЛИМ Кўрилди 0\nБоғча – мактаб ёшигача бўлган болаларни тарбияловчи маскан. У халқ таълимининг дастлабки бўғини. Кичкинтойлар маънан етук, жисмонан бақувват, руҳан баркамол инсон бўлиб вояга етиши учун мактабгача таълим муассасаларининг ўрни ва аҳамияти катта. Мутахассисларнинг таъкидлашича, дастлабки боғчалар аёлларнинг жамият ва сиёсий ҳаётда фаол иштирок этишига ёрдам бўлиши учун ташкил қилинган. Биз туманнинг чекка ҳудудларидан бири, "Ғўбдин"маҳалласида фаолият кўрсатаётган 28-сонли мактабгача таълим муассасаси ҳақида ҳикоя қиламиз.\nТаълим маскани 2019 йил 1 июнда давлатимизнинг бевосита ғамхўрлиги асосида, кичкинтойлар кўнгилдагидек тарбияланиши учун туманнинг олис ҳудудларидан бири - "Ғўбдин" маҳалласида қуриб, фойдаланишга топширилган.\nБугунги кунда ота-оналарнинг талаб ва истаклари билан 120 нафар болажонлар тарбияланиб келинмоқда. 4 та гуруҳга ажратилган тарбияланувчилар билан 8 нафар тарбиячи опалар шуғулланишади.\nБоғчада кичкинтойлар ўзларини эртаклар оламига тушиб қолгандек ҳис этадилар. Ўйин майдончасида ўзни қувонтирадиган аттракционлар, кўркам сув ҳавзаси улар ҳизматида. Ўқув-машғулот хоналарида рус ва инглиз тили, мусиқа тўгараклари ташкил қилингани бутун маҳалла фуқароларини мамнун қилиб келмоқда.\nНигора Худойқулова, таълим муассасаси мудираси: – Муассасамизда болажонлар учун барча шароитлар яратилган. Тарбячиларимиз эса ўз ишининг устаси. Бизда ҳар бир болага алоҳида шахс деб қаралади, характери ўрганилади. Энг муҳими, улар билан алоҳида-алоҳида иш олиб борилади. Бола тарбиясида олти ёшгача бўлган давр муҳим. Бу эса биз каби мактабгача таълим муассасаларига масъулият юклайди. Кичкинтойлар ҳар жиҳатдан баркамол бўлиб вояга етиши учун бор куч ва ғайратимизни ишга соламиз.\nМумтозбегим Ибрагимова, таълим муассаса тарбияланувчиси: – Менга боғчадаги ҳамма нарса ёқади. Айниқса, ёзда бассейнда мазза қилиб сузамиз, ўйнаймиз! Ҳозир хонамизда ёзиш, чизиш машғулотлари ўтилади. Боғча опаларимиз турли нарсаларни чизишни ўргатишган. Мен саватчадаги нонларни чизишни яхши кўраман. Севара опам менга жуда меҳрибон.!\nФарида Маҳмудова, таълим муассасаси тарбиячиси: – Уйда катта бўлган бола билан боғча тарбиясини олган бола ўртасида ер билан осмонча фарқ бор. Кичкинтой боғчада таълим-тарбия олибгина қолмай, тенгдошлари билан муомала-муносабатини, кўпчилик олдида ўзини тутишни ўрганади. Руҳан кучли, иродали ва ҳар томонлама қобилиятли бўлиб ўсади.\nМалика СУЮНОВА тайёрлади.\nБАРЧАГА МАНЗУР ТАЪЛИМ МАСКАНИ


14:22 / 01.12.2016\nЎзА мухбири сайлов жараёнини ёритиш учун келган хорижлик журналистларнинг фикрлари билан қизиқди.\nРоберт Франсев, Россия-1 ва Россия-24 телеканаллари журналисти:\n– Касбим тақозоси билан Ўзбекистон журналистларининг фаолиятини кузатиб бораман. Мамлакатингиз фуқаролари сайлов қонунчилигидан, Президентликка номзодлар ҳақидаги маълумотлардан яхши хабардор. Бу Ўзбекистон Республикаси Президенти сайловининг демократик, очиқлик ҳамда ошкоралик тамойилларига мувофиқ ўтиши ва сайловчиларнинг ўзларига муносиб номзодни танлашларига кенг имконият яратади.\nАбу Шихада Майн, Ўмон Султонлигининг Ўзбекистондаги элчихонаси матбуот бўлими ходими:\n– Ўзбекистон сайлов қонунчилиги ва тизими йилдан-йилга такомиллашиб бормоқда. Сайлов кампаниясининг илғор жиҳатларидан бири Президентликка номзодлар учун сайловолди ташвиқотини олиб боришда тенг имкониятлар яратилганидир. Буни оммавий ахборот воситаларидаги ташвиқот материаллари, кўчаларга ўрнатилган баннерлар мисолида ҳам яққол кўриш мумкин. Биринчи марта овоз берадиган фуқароларга алоҳида эътибор қаратилиши ҳам диққатга сазовор. Ёшларни мамлакат сиёсий ҳаётига жалб қилиш барқарорликни мустаҳкамлашнинг муҳим омилларидан биридир. Ўзбекистондаги Президент сайлови адолатли, очиқ ва демократик руҳда ўтишига ишонамиз.\nЛейла Оружова, Озарбайжоннинг Ўзбекистондаги элчихонаси маслаҳатчиси:\n– Ўзбекистон сайлов қонунчилигига кўра Марказий сайлов комиссиясига сайловга тайёргарлик кўриш ва уни ўтказиш бўйича мутлақ ваколатлар берилган. Бундай мақом сайловни ташкил этиш ва ўтказиш жараёнида қонунийликни таъминлаш, сайловчиларнинг ўз хоҳиш-иродасини эркин ифода этиши учун зарур шарт-шароитлар яратишга хизмат қилади. Сайлов тўғрисидаги қонунларда халқаро тажриба ва мамлакатингиз амалиёти ҳисобга олинган ҳолда, сайлов жараёнининг барча босқичларида сиёсий партиялардан кузатувчилар, ОАВ вакиллари, бошқа давлатлар, халқаро ташкилотлардан кузатувчилар иштирок этиши мустаҳкамлангани юксак эътиборга лойиқ.\nсайлов Президентлик сайлови


ПФЛ нима учун "Норин"га техник мағлубият ёзилганига расмий изоҳ берди / CHAMPIONAT.asia\n20:00Гвардиола "требл" ҳақида: "Бу натижага эришиш ЕЧЛда ғолиб бўлишдан қийинроқ" 2 20:00Суперлига. "Бухоро" - "Динамо" 0:0 21 19:41Суперлига. "Навбаҳор" - "Металлург" 0:0 74 19:40Сурат биздан изоҳ, сиздан! 10 19:39Суперлига. АГМК ўз майдонида "Сўғдиёна"га мағлуб бўлди 40 19:20Карикатура: "Бавария"нинг янги қанотлари чемпионликни ҳимоя қилишди 1 19:15ЛаЛига. "Эйбар" - "Барселона" (онлайн натижа) 30 18:42"Бизнинг боримиз шу" - Зидан иштирокидаги матбуот анжумани 17 18:3622 ёшли Командан қойилмақом натижа 6 18:29"Реал" сўнгги 17 йилликдаги энг ёмон натижасини қайд этди 18 18:15"Эйбар" – "Барселона". Асосий таркиблар маълум! 12 17:49"Атлетико" "Манчестер Сити" билан футболчи алмаштирмоқчи 7 17:30"Реал Мадрид" - "Бетис" 0:2 3 17:28"Сеул"да ғалаба, Алибоевдан "супершот" ва гол! 17 17:02АГМК - "Сўғдиёна". Асосий таркиблар маълум! 23\nПФЛ нима учун "Норин"га техник мағлубият ёзилганига расмий изоҳ берди\nПФЛ жорий мавсумдан клубларнинг ҳар қандай кўринишдаги қарздорликларини ўз вақтида баратараф этишларига жиддий эътибор қаратмоқда.\nКлублар олдига ёзги трансферлар ёпилгунига қадар барча қарздорликларини бартараф этиш вазифаси юклатилган эди. Бироқ айрим клублар мазкур ҳолатга бепарволик билан муносабатда бўлишди. Жумладан, Ҳаққулободнинг “Норин” жамоаси Про лигада ёзги танаффус якунлангунига қадар ҳам мавжуд қарздорликларни ўз вақтида узиш бўйича амалий ҳаракатлар амалга оширмади.\nФақатгина ўйинга бир кун қолганида ҳаққулободликлар жамоаси раҳбарияти барча чорани ишга солиб кўришга уринди. Бироқ ПФЛ барча нарса ўз вақтида амалга оширлиши тарафдори экани боисдан “Норин” иштирокидаги ўйин ўтказилмаслиги борасида қарор қилинди.\nШу сабабдан Про лига 19-тур учрашувлари доирасидан ўрин олган “Норин” – “Динамо” ўйини ўтказилмади ва “Норин”га техник мағлубият ёзилди.


ЎзА - Ҳамкорлик истиқболлари муҳокама қилинди\nҲамкорлик истиқболлари муҳокама қилинди\nРоссия Федерацияси ташқи ишлар вазири вазифасини бажарувчи Сергей Лавров 15-16 январь кунлари расмий ташриф билан мамлакатимизда бўлди.\nЎзбекистон Республикаси Ташқи ишлар вазирлигида 16 январь куни Ўзбекистон ва Россия ташқи сиёсат маҳкамалари раҳбарлари Абдулазиз Комилов ва Сергей Лавровнинг учрашуви бўлиб ўтди.\nУчрашувда Ўзбекистон билан Россия ўртасидаги стратегик шериклик ва иттифоқчилик муносабатлари тобора мустаҳкамланиб бораётгани, бунда икки давлат раҳбарларининг дўстона муносабати муҳим аҳамият касб этаётгани таъкидланди.\nМулоқотда бўлажак олий даражадаги тадбирларга тайёргарликнинг амалий жиҳатлари муҳокама қилинди, халқаро ва минтақавий долзарб масалалар юзасидан фикр алмашилди.\nУчрашув сўнггида Ўзбекистон ва Россия Ташқи ишлар вазирликлари ўртасида 2020-2021 йилларга мўлжалланган ҳамкорлик дастури имзоланди.\nЮксак мартабали меҳмон шу куни Москва давлат халқаро муносабатлар институти Тошкент филиали жамоаси билан ҳам учрашди.\nМазкур олий ўқув юртида таҳсил олган С.Лавров сермазмун ва шарафли йўлни босиб ўтган таълим даргоҳининг собит анъаналари Ўзбекистонда давом этаётганидан ғоят мамнунлигини изҳор қилди.\nБугунги кунда юртимизда Россия Федерациясининг 8 та олий ўқув юрти филиали очилган. Йил сайин ривожланиб бораётган ўзаро муносабатлар негизида таълим соҳасидаги ҳамкорликни юқори чўққиларга олиб чиқиш имконияти мавжуд.\nСергей Лавров мазкур филиалда ўқиётган талабалар олган билим ва кўникмаларидан фойдаланиб, келгусида Ўзбекистоннинг жаҳон ҳамжамияти, жумладан, Россия билан дипломатик муносабатларини янада мустаҳкамлашга ҳисса қўшишига ишонч билдирди.\nБўлғуси дипломат-талабалар, профессор-ўқитувчилар, ОАВ ходимлари билан қизғин мулоқот қилди, уларнинг саволларига батафсил жавоб қайтарди.


GM Uzbekistan Сергели машина бозорида автомобил сотишни бошлайди - 02.09.2018, Sputnik Ўзбекистон\nЯқин вақт ичида республика ҳудудидаги барча машина бозорларида GM автомобиллари расман сотила бошлайди. 02.09.2018, Sputnik Ўзбекистон\n10:39 02.09.2018 (янгиланди: 10:45 02.09.2018)\nЯқин вақт ичида республика ҳудудидаги барча машина бозорларида GM автомобиллари расман сотила бошлайди.\nТОШКЕНТ, 2 сен – Sputnik. GM Uzbekistan ўз харидорларига қулайликлар яратишда давом этмоқда - 1 сентябрь куни компания “Очиқ осмон остидаги савдо майдончалари” ташкил этилишини эълон қилди.\nЯқин вақт ичида республика ҳудудидаги барча машина бозорларида GM Uzbekistan автомобиллари расман сотила бошлайди. Машина бозорларида ташкил қилинаётган савдо майдончаларида компаниянинг малакали мутахассислари харидорларга керакли маълумотларни тақдим этади.\n"45 дақиқа ичида автомобил" дастурига мувофиқ ташкил қилинган ушбу савдо майдончаларининг энг биринчиси Тошкент шаҳридаги Сергели машина бозори ҳудудида ишга тушади.\n“Илк савдо майдончаси Тошкент шаҳрида Сергели автомобил бозори ҳудудида, ушбу дам олиш кунлари ташкил этилади. Савдога 1475 дона "Спарк", "Кобальт" ва "Ласетти" автомобиллари қўйилади. GM Uzbekistan вакиллари керакли тавсияларни бериб маҳсулот ҳақида батафсил маълумот тақдим этишади” – дейилган хабарда.\nКомпания шунингдек, қандай моделдаги автомобил харид қилинишидан қатъий назар, мижозларга велосипед совға қилишни ваъда бермоқда. GM Uzbekistan матбуот хизмати хабарига асосан.


Материалы отфильтрованы по дате: Апрел 2017\nШанба, 29 Апрел 2017 07:22\nБундан икки аср бурун маърифатпарвар шоир Аваз Ўтар лутф этган эди:\nҒайри тилини саъй қилинг билғани, ёшлар,\nКим илм-у ҳунарлар билонки ондин аёнд\nЧиғатой (1185-1242) – мўғулларнинг арбоби, Чингиз хон ва Бўрта хотиннинг иккинчи ўғли. Отасининг ҳаётлик вақтидаёқ Ясақ қонунларининг ҳамда қонун ва одатларга оид барча масалаларнинг тан олинган билимдони ҳисобланган. Чиғатой авлодлари XIII—XIV асрларда Ўрта Осиёда ҳукмрон бўлган.\nПайшанба, 27 Апрел 2017 13:57\nСаййид Раҳматуллоҳ Термизий бошчилигида фаолият олиб бораётган mehrob.uz сайти ижодкорлари Тошкентдаги “Хожа Аламбардор” жоме масжидида бўлиб ўтаётган “Қорилар мусобақаси” кўрик-танловини илк бор интернет орқали жонли трансляциясини амалга оширди. Трансляция бошланганда бир вақтнинг ўзида дунёнинг турли бурчакларидан олтмиш мингдан зиёд одамлар бу хизматдан фойдаланди, ҳамда ўз миннатдорчилигини билдиришди. Мусобақа тугаган бўлса ҳам ушбу трансляция видеосидан мусулмонлар баҳраманд бўлиб туришибди. Уни кўрганлар бир неча минг юздан ошиб кетди. Раҳматуллоҳ қори бошчилигидаги ижодкорлар гуруҳига биз ҳам ўз миннатдорчилигимизни изҳор қиламиз. Ўзбекистондаги маърифий веб ресурслар ичида қори аканинг сайтлари, ижтимоий тармоқлардаги канал ва бошқа саҳифалари биринчи ўринга чиқиб олди. булар албатта катта меҳнат ва бошқа омиллар сабаби биландир. Аллоҳ таоло маърифий ишларига янада кўпроқ мувоффақият ато этсин...\nПайшанба, 20 Апрел 2017 16:40\nЧоршанба, 19 Апрел 2017 15:25\nЯқинда ўтказилган янги сўровномада иштирок этганларнинг ярмидан кўпи секстингни хиёнат деб айтдилар. Сўралганларнинг 19 фоизи эса, ёлғиз ҳолда порно фильм кўришни хиёнат деб билар экан. Бу ҳақда YouGov тадқиқот компанияси тарафидан ўтказилган сўровнома натижаларига таянган ҳолда The Daily Mail хабар тарқатди.


Ироқ: Фаллужани ким назорат қилади?\nКейинги кунларда АҚШ ва Британия ҳарбийлари томонидан ироқлик маҳбусларнинг хўрлангани тўғрисидаги маълумотлар Ғарбда ҳам, Яқин Шарқда ҳам бирдай ғазаб қўзғагани тўғрисида кўп гапирилди. Сўнгги маълумотларга қараганда, АҚШ Президенти Жорж Буш Пентагон расмийларига мазкур инцидент юзасидан текширув ўтказиш тўғрисида топшириқ берган.\nПрезидент Буш маҳбусларни хўрлаганлар жазоланишини назорат қилишни шахсан Мудофаа вазири Доналд Рамсфелднинг ўзига топширди. Пентагондан олинган хабарларга қараганда,\n6 нафар аскарга нисбатан жиноий иш қўзғатилган, 6 зобитга эса қўмондонлик томонидан жазо чораси белгиланган.\nГап Ироқдаги вазият тўғрисида борар экан, Фаллужа шаҳридаги аҳволга ҳам тўхташга тўғри келади. Бу шаҳарда бир неча ҳафта давом этган қонли тўқнашувлардан кейин америкалик ҳарбийлар ўтган ҳафтанинг ўртасида шаҳар атрофини тарк этганидан кейин, жума куни кечқурун шаҳарга генерал Ясим Муҳаммад Солиҳ қўмондонлиги остидаги жангчилар кирган эди. Бироқ, Фаллужа шаҳри хавфсизлигини таъминлаш Саддам Ҳусайн режимининг олий лавозимли ҳарбий амалдорларидан бирига топширилгани бу ердаги вазиятни изга тушириши мумкинлигига АҚШ ҳарбий раҳбарияти якшанба куни шубҳа билдирган эди.\nБугун етиб келган хабарга қараганда, Фаллужа шаҳри хавфсизлигини таъминловчи маҳаллий кучларга бундан буён генерал Муҳаммад Латиф етакчилик қилиши мумкин. Америка ҳарбийларидан олинган маълумотларга кўра, генерал Солиҳни генерал Латифга алмаштириш эҳтимоли, унинг, яъни Латифнинг Саддам Ҳусайнга мухолиф бўлганлиги билан изоҳланади. Генерал Латифнинг ўзи бугун Фаллужада журналистлар билан учрашуви чоғида шундай деган:\n"Фаллужаликлар ўз уламоларининг тўрт америкалик аскарнинг жасади хўрланганини қоралаганларидан фахрланишлари керак, чунки жасадни хўрлаш Исломда ҳаром қилинган. Фаллужаликлар ўша машъум амалга қўл урганларни ўзларидан эмас, деб билади".\nШу кунда Ироқдаги вазиятни диққат билан кузатиб турган таҳлилчилар Фаллужа шаҳри хавфсизлигини таъминловчи кучлар қўмондонлигидаги бу ўзгаришни кенг муҳокама қилаяптилар.\nОлинган маълумотларга қараганда, сунний мусулмонлар истиқомат қиладиган Фаллужада сўнгги кеча-кундузда вазият барқарорлиги сақланиб турибди. Бироқ, шиаларнинг Нажаф ва Карбало шаҳарларида коалиция кучлари билан Муктадо ас-Садр отрядлари ўртасидаги отишмалар 4 май куни ҳам давом этди.


16:40 / 27.04.2016 1849 pdf Ўқиш режими + -\nСАВОЛ: Ассалому алайкум, ҳазрат! Саволим қуйидагича: мен ТошМИда ўқийман. Биз дарсда мурдаларни очиб ўрганамиз. Шунга фикрингизни билдирсангиз. Жавоб учун олдиндан рахмат.\nРОБИТА АКАДЕМИЯСИ ЎЛИКЛАРНИ ЁРИБ КЎРИШ ТЎҒРИСИДА\nРобитатул Оламил Исломий ҳузуридаги Ислом фиқҳи академияси ўзининг Маккаи мукаррамада 1408 ҳижрий санада сафар ойининг 24-28 кунлари (1987 йили 17-21 октябр)да бўлиб ўтган мажлисида ўликлар жасадини ёриб кўриш масаласини кўриб чиқди. Муноқаша ва фикр алмашишлардан сўнг қуйидагиларга қарор қилди:\nЎлик инсоннинг ҳурматини поймол қилишдан устун турадиган фойдаларни ва заруратларни ҳисобга олган ҳолда Робитатул Оламил Исломий ҳузуридаги Ислом Фиқҳи академияси қуйидагиларга қарор қилди:\nБиринчидан: Қуйидаги мақсадлар бўйича ўликларнинг жасадини ёриб кўриш жоиз:\n1. Жиноятни аниқлаш учун. Ўлимнинг сабабини ёки содир этилган жиноятни билиш мақсадида. Бу қози ўлимнинг сабабини билиши мушкул бўлиб қолгани учун бўлади. Чунки ёриб кўриш сабабни билишнинг йўлидир.\n2.Ёриб кўришни тақозо қиладиган беморликларни аниқлаш учун. Бунда мазкур беморликдан сақланиш ёки унинг давосини топишга хизмат бўлади.\n3.Тиб бўйича таълим бериш ва олиш. Бу тиббий таълим муассасаларида бўлади.\nИккинчидан: Таълим мақсадида ёриб кўришда қуйидагиларга риоя қилиш лозим:\n1.Агар жусса маълум шахсга оид бўлса, унинг ўзи ўлимидан олдин рухсат берган бўлиши керак. Ёхуд унинг меросхўрлари ўлимидан кейин рухсат берган бўлишлари шарт. Кишининг жасадини ёришга фақатгина зарурат юзасидан рухсат бўлади.\n2.Ёриш фақат зарурат чегарасида бўлиши керак. Ўликнинг жасадини беҳуда қийнамаслик лозим.\n3.Аёл кишиларнинг жасадини ёришни фақатгина аёл табиблар ўтказишлари лозим. Улар йўқ бўлсалар бундан истисно қилинади.\nУчинчидан: Барча ҳолатларда ёриб кўрилган жасадларнинг барча бўлаклари дафн қилиниши вожиб.\nАлҳамду лиллаҳи Роббил оламийн! Валлоҳу аълам.\n16:39 / 27.04.2016 2664\n16:40 / 27.04.2016 1694\n1920 20:49 / 24.04.2016\n1862 15:29 / 24.04.2016\n369 12:40 / 29.06.2019\n1723 18:58 / 26.04.2016